Bagaimana Travel Sambil Jalankan Misi Kerja Amal Beri Kepuasan Berbeza Kepada Gadis Ini

Bagi sebahagian daripada kita, travel adalah masa untuk lari seketika daripada aktiviti seharian. Namun bagi mereka yang travel di tempoh masa yang lama, ia boleh jadi cara hidup mereka. Bagaimana pula jika travel adalah masa untuk membantu mereka yang kurang bernasib baik disamping melihat kehidupan dari sisi yang berbeza?

Inilah yang telah dilalui dan dilakukan oleh Cik Siti Nurulhawa M. Dahiran. Graduan Master in Sc (Computer Science), UTM dan kini bekerja sebagai Senior Software Engineer di sebuah syarikat di Johor Bharu. Hawa menjadikan kembara sebagai cara untuk beliau berbakti kepada mereka yang kurang bernasib baik.

Ikuti temubual saya bersama Cik Siti Nurulhawa yang merupakan salah seorang sukarelawan yang bergiat aktif dalam kerja-kerja amal melalui NGO yang beliau sertai, iaitu Our Touch.

Vocket: Sejak bila mula terlibat dengan Our Touch dan bagaimana Hawa bermula?

Hawa: Saya mula terlibat dengan Our Touch pertama kali pada Disember 2013 iaitu untuk program ke Battambang, Kemboja. Sebenarnya dah lebih setahun sebelum itu saya berdoa setiap hari. Saya berazam mahu aktif dalam kerja sukarela.

Saya mohon pada Allah lorongkan saya pada jalan yang terbaik. Bila saya baca iklan program ke Kemboja di Facebook, saya rasa ada satu tolakan yang sangat kuat supaya saya sertai. Padahal waktu itu saya sudah ada rancangan sendiri ke Kemboja beberapa bulan selepas program itu.

Vocket: Apakah faktor yang mendorong atau menarik Hawa untuk sertai Our Touch berbanding NGO lain?

Hawa: Faktor pertama yang menarik minat saya kerana Our Touch ada elemen kembara. Faktor kedua kerana Our Touch di pelopori oleh golongan muda. Hal ini menjadikan Our Touch dinamik dan segar dengan idea-idea baru, tidak rigid dan tidak terlalu berprotokol.

Vocket: Apakah peranan Hawa di dalam Our Touch?

Hawa: Saya adalah Naib Presiden dan juga koordinator Our Touch Johor. Selain itu saya juga bertanggungjawab membangunkan laman web Our Touch.

Vocket: Boleh kongsikan apakah itu our touch dan apakah misi kemanusiaan atau kerja-kerja kebajikan yang dilakukan oleh Our Touch?

Hawa: Our Touch adalah jenama bagi Persatuan Sentuhan Kembara Malaysia. Jadi kami sebenarnya sebuah kelab. Our Touch mahu menjadi medium bagi anak muda bergiat dalam lapangan sukarelawan dan kami menggunakan aktiviti kembara sebagai tarikan.

Sambil membuat kerja-kerja amal, kami juga menyelitkan aktiviti-aktiviti pelancongan biasa. Ini adalah bonus. Namun, jika sukarelawan mahu lebih dari yang kami sediakan, mereka boleh melakukannya sendiri atau berpakat dengan rakan sukarelawan lain sebelum atau selepas program selesai.

Walaupun kami lebih suka mejauhi formaliti tetapi kami sangat serius dalam bekerja. Mengurus program dan sukarelawan tidak mudah. Ia melibatkan banyak pihak dah hal-hal kritikal seperti logistik. Oleh itu, sukarelawan mesti sedia melaporkan diri pada masa yang ditetapkan.

Dalam program kami, kami akan buka peluang pada sukarelawan mencadang dan melakukan aktiviti. Contohnya ketika di Yayasan Peduli Anak, Lombok, setiap kumpulan menyusun sendiri projek dan aktiviti bersama anak-anak di sana. Ini bertujuan supaya sukarelawan lebih terlibat dan seterusnya menjadikan program itu lebih bermakna untuk mereka.

Dari segi aktiviti, kami menumpukan kepada kerja-kerja khidmat masyarakat. Bukan saja di luar negara bahkan di Malaysia sendiri. Kami telah menjelajah hampir ke semua negeri dan menjejak pedalaman Sarawak juga pulau terjauh di Johor.

Kerja-kerja kami tidak terhad pada satu jenis sahaja. Kami pernah menganjurkan sukarelawan zoo, menanam pokok paya bakau, membaik pulih asrama anak yatim, sukarelawan banjir, kerja asas seperti gotong-royong, bantuan asnaf, pasar percuma dan sebagainya.

Selain itu kami juga mahu mengambil lebih peranan dalam memperkasa pendidikan. Oleh itu pada 2016, kami telah mengagihkan 1300 beg sekolah dan alat tulis ke seluruh pelusuk negara dan membawa 200 lagi ke Kemboja.

Dengan sokongan para dermawan, Our Touch juga menyampaikan kira-kira 500 pakaian seragam sekolah. Our Touch juga telah menganjurkan projek perintis Kem Jati Diri di Sekolah Kebangsaan Sri Sampurna Rengit.

Modul yang kami rangka ini mendapat reaksi positif dari pihak sekolah dan ibu-bapa. Kami berharap dapat meneruskan program seperti ini di sekolah-sekolah pedalaman di seluruh negara.

Dari inisiatif ahli Our Touch yang datang dari latar belakang perubatan dan kesihatan pula, kini satu unit khas iaitu WeCare telah di tubuhkan. Unit ini akan fokus kepada khidmat kesihatan.

Bermula dengan khidmat optometris dan program cermin mata percuma, kini WeCare telah berjaya membentuk pasukan khidmat kesihatan yang lengkap.

Baru-baru ini, pasukan WeCare memberi khidmat pemeriksaan kesihatan termasuk gigi dan mata kepada kira-kira 200 orang penduduk Long Bedian. Long Bedian adalah sebuah kampung pedalaman di Miri yang mana untuk sampai ke sana dari Miri, masa sehari diperlukan dengan mengenderai kenderaan pacuan 4 roda dan feri.

Vocket: Apakah halangan dan cabaran yang pernah dilalui sewaktu di awal menyertai Our Touch?

Hawa: Tiada banyak cabaran. Untuk menjadi sukarelawan Our Touch seseorang individu perlu tahan lasak sebab Our Touch tak menjanjikan keselesaan dari segi tempat tinggal dan pilihan makanan. Tetapi kerana saya dah biasa mengembara gaya poket nipis maka bagi saya hal itu biasa saja.

Vocket: Di negara manakah setakat ini hawa telah pergi mengembara sambil membawa misi our touch dan apakah kerja-kerja yang dilakukan di negara tersebut. Boleh berikan secara ringkas?

Hawa: Bersama Our Touch, saya telah ke Kemboja sebanyak 3 kali iaitu pada 2013 dan dua kali pada 2016. Untuk misi 2016 saya menjadi ketua program, jadi secara peribadi pengalamannya sangat berbeza.

Our Touch menaja pembinaan sebuah perpustakaan desa dan tadika. Selama di sana sukarelawan melakukan banyak aktiviti bersama pelajar seperti eksperimen sains, seni, tunjuk cara kebersihan diri dan gotong royong keceriaan kelas.

Menurut maklum balas jawatankuasa sekolah tersebut, aktiviti berkenaan bukan saja menarik bagi pelajar tetapi juga telah memberi banyak idea baru kepada guru-guru. Mereka kurang pendedahan kerana tidak maju dalam teknologi maklumat.

Untuk makluman, sekolah tersebut adalah sekolah agama rakyat. Hingga kini, mereka masih berusaha untuk mendapatkan pengiktirafan dari kerajaan Kemboja.

Pada 2015, saya menyertai misi bantuan pelarian Syria dan Palestine di Jordan. Our Touch berkerjasama dengan NGO tempatan iaitu Tasbeera. Oleh kerana pelbagai kekangan terutama berkaitan isu keselamatan dan sebagainya, aktiviti yang dilakukan terhad kepada lawatan dan penyampaian barang sumbangan.

Namun, pengalaman menyaksikan sendiri kehidupan pelarian mengajar saya banyak hal. Kami melawat sebuah kem pelarian di Jerash, beberapa sekolah di Irbid, pusat pembangunan wanita dan juga melawat sebuah kampung di sempadan Jordan-Syria yang menerima beribu pelarian tinggal di sana.

Di setiap tempat yang kami singgahi, kami diberi penerangan berkaitan konflik, masalah yang dihadapi mereka dan usaha pelbagai pihak di sana untuk membantu meringankan krisis kemanusiaan.

Our Touch telah mengedarkan 300 beg sekolah untuk pelajar tahun satu di 52 buah sekolah dan kelengkapan musim sejuk kepada 100 keluarga. Selepas pulang dari Jordan kami meneruskan kempen untuk menyara 10 orang anak yatim selama setahun dan melunaskan yuran pengajian lima orang pelajar universiti.

Our Touch berkolaborasi dengan Yayasan Peduli Anak, Lombok sejak awal penubuhan iaitu pada 2012 dan akhirnya pada 2016 saya berpeluang ke sana.

Seminggu tinggal di YPA, saya membantu guru di dalam kelas, menterjemah laporan, mengajar kelas tambahan Bahasa Inggeris dan paling manis ialah menjadi tempat bermanja kepada adik-adik yang tinggal di sana.

Kebanyakan penghuni YPA adalah bekas anak-anak jalanan. Sesetengahnya langsung tidak mempunyai keluarga. Memang ketara yang mereka dahagakan kasih sayang dan perhatian.

Pada hujung minggu, kami pergi berkelah di jeram berdekatan YPA. Saya mula memahami banyak isu di sana terutamanya masalah perkahwinan bawah umur. Untuk makluman, YPA dibina oleh seorang warga Belanda yang asalnya datang ke Lombok untuk bercuti. Beliau menjual perniagaannya di Belanda dan berpindah ke Lombok.

Baca: 5 Persediaan Yang Anda Perlu Ada Sebelum Sertai Misi Kemanusiaan

Vocket: Apakah perubahan diri yang dirasai selepas menyertai misi our touch. Mungkin dari segi pandangan hidup, misi dan visi hidup Hawa?

Hawa: Ya, tentu sekali. Pertamanya tentang kembara. Dengan Our Touch saya mendapat yang jauh berbeza. Sebelumnya saya melawat ke negara lain untuk kepuasan diri sendiri, untuk mendapat pengalaman dan meluaskan pandangan.

Kembara adalah hobi saya dan ia berlaku tanpa tekanan. Apabila saya menjadi sukarelawan, hal itu berubah. Ini kerana saya telah berazam memberi komitmen. Saya pergi untuk bekerja bukan berseronok.

Walaupun begitu, keseronokan itu tetap ada tapi mungkin dalam bentuk berbeza. Mungkin bukan setakat seronok, tapi saya merasakan bahagia. Terutamanya apabila melihat senyum anak-anak yang disantuni dan doa dari orang-orang tua.

Keduanya, dalam hidup ini, kita ada banyak kehendak. Kadang-kala kita terbanding hidup kita dengan orang lain. Orang lain bergaji tinggi, orang lain mampu itu ini, orang lain bahagia berkeluarga dan macam-macam lagi.

Ketika di Battambang saya berkenalan dengan Rahimah. Dia pernah bersekolah pondok di Kelantan tetapi pulang semula ke Kemboja kerana neneknya sakit.

Oleh kerana hidup mereka susah dia tak dapat meneruskan pendidikan. Dia meluahkan pada saya betapa dia suka belajar tapi apakan daya nasib tak menyebelahinya.

Dia dikahwinkan pada usia muda. Umurnya waktu itu baru 17 tahun, sudah mengendong seorang bayi. Sedangkan saya pula selalu cemburu pada kawan-kawan sebaya yang mula sibuk membesarkan anak-anak.

Jika saya membandingkan hidup saya dan penduduk kampung Norea Mui, sedarlah saya yang hidup saya sangat baik. Allah telah memberi saya banyak kesenangan, saya jadi malu untuk mengeluh tentang hidup saya.

Seperti yang saya ceritakan sebelum ini, telah lama saya bercita-cita mahu terlibat secara serius dalam kerja amal. Kalau Our Touch diibarat sebagai kenderaan, ia telah memberi saya arah dan tujuan. Mudah-mudahan saya dapat bersama Our Touch selagi hayat dikandung badan.

Vocket: Apakah pengalaman yang tak dapat Hawa lupakan sepanjang sertai misi Our Touch? Kita mulakan dengan pengalaman manis.

Hawa: Dinaik taraf ke kelas perniagaan dalam perjalanan Mumbai-Amman dengan Kuwait Airlines gara-gara terlebih berat bagasi. Bagasi yang berat tu adalah 100 pasang jersi JDT tajaan yang kami bawa dari Johor untuk anak-anak Syria. Lebihan berat 12kg sepatutnya dicaj RM600 tapi berlaku sebaliknya. Kisah ini ada saya kongsikan di blog peribadi saya di Kembara Poket Nipis.

Terperangkap dalam trafik ketika ribut salji di Jordan. Pada mulanya semua sukarelawan teruja kerana salji turun. Pemandu bas yang membawa kami minta kami banyak istigfar dan selawat. Semua kenderaan waktu itu tidak dapat bergerak betul, pasti melencong kerana jalan sangat licin.

Sebuah lori hampir saja menghentam bas kami pada sisi kiri kerana hilang kawalan. Saya yang duduk di sisi tingkap hanya terpegun bila melihat badan lori tersebut menyenget ke arah bas kami.

Kami terperangkap beberapa jam sebelum akhirnya sampai ke hotel. Salji lebat sepanjang malam hingga ke pagi. Keesokan harinya seluruh bandar Amman bercuti kecemasan. Kedai, sekolah dan pejabat ditutup. Program kami pada hari itu juga dibatalkan.

Ketika saya dan Azliana mengemas kelas selepas aktiviti projek sains bersama pelajar di Sekolah Al Haromain Battambang, hujan turun sangat lebat padahal ketika itu musim kemarau. Kami terperangkap di dalam kelas.

Jadi, kami pun duduk berbual sambil menuggu hujan reda. Kemudian beberapa orang pelajar perempuan tahun lima masuk bertemu saya.

“Kakak, mandi air! Mandi air!” kata salah seorang yang pandai sedikit bercakap bahasa Melayu. Saya tak faham apa yang mereka maksudkan. Mereka mengajak saya keluar.

Saya menolak kerana hujan sangat lebat diluar. Tak semena-mena mereka memaut lengan saya dan menggiring saya. 2 orang disebelah kanan dan 2 orang disebelah kiri. Saya bingung tetapi hanya menurut.

Sampai saja di muka pintu, saya lihat Cikgu Sounay, sukarelawan-sukarelawan lelaki dan pelajar-pelajar bergerak dalam gerombolan dari hujung koridor ke arah kami. Mereka bersorak-sorai, menari-nari dan saling mengejar dalam hujan.

Semuanya basah kuyup. Oh.. mereka berpesta hujan rupanya. Saya hanya ketawa melihat gelagat kanak-kanak yang mengejar Liang dan Loong (Liang dan Loong adalah sukarelawan) yang menjulang batang Go-Pro masing-masing.

Tiba-tiba muncul seorang budak lelaki dengan baldi berisi air keruh meluru kearah saya. Ah! Bahaya! baru saya faham kenapa saya digiring. Saya meronta dan cuba melepaskan diri tapi sudah terlambat.

Mereka semakin kuat bersorak diapi-apikan Hafiz dan Salami (keduanya adalah sukarelawan). Azliana yang berada dibelakang saya sempat lari kedalam kelas. Saya tewas! Basah dari tudung hingga kasut. Mereka bersorak meraikan seorang lagi mangsa.

Azliana ketawa paling kuat, terbahak-bahak hingga tak boleh berdiri melihat saya yang bingung dan basah. Waktu itulah seorang lagi datang dengan bekas air dan Azliana pun turut basah juga akhirnya.

Berpindahlah ketawanya kepada saya. Hahaha. Rupanya memang itu aktiviti mereka bila hujan. Berlari berkeliling sekolah dan berpesta songkran kecil.

Ketika mengikut program Our Touch di Kemboja pertama kali pada 2013, salah satu aktiviti ialah menziarahi fakir miskin di sana dan menyampaikan sumbangan berupa barangan keperluan asas.

Kebanyakan asnaf yang kami ziarahi adalah ibu tua yang tinggal sebatang kara. Salah seorang ibu yang kami ziarahi buta matanya. Beliau tinggal seorang diri, menumpang di belakang rumah orang. Tempat tinggal beliau hanyalah sebuah pangkin berukuran 1.5m x 1.5m tanpa dinding.

Selepas menyampaikan sumbangan, saya salam dan cium tangannya. Dia meraba-raba tangan saya lalu menjalar ke bahu hingga ke muka saya, kemudian dia menekup kedua rahang saya dan mencium seluruh wajah saya bertalu-talu seolah-olah saya ni anaknya yang dia sangat rindui. Berjurai air mata saya waktu itu. Semua yang berada di situ pun sama menangis. Ibu buta ini adalah Polpot survivor.

Vocket: Jika tak keberatan boleh kongsikan impian Hawa terhadap Our Touch

Hawa: Mudah-mudahan satu hari kami mampu menubuhkan sebuah yayasan yang dapat menyokong Our Touch dari segi sumber daya dan kewangan. Doa saya semoga Our Touch akan kekal relevan selagi dunia memerlukan.

Vocket: Bagaimana pula impian Hawa di masa depan secara peribadi

Hawa: Bak kata Andrea Hirata lewat watak Arai dalam novel Sang Pemimpi, “Tanpa mimpi orang seperti kita akan mati”. Justeru saya punya banyak mimpi. Ada yang sedang saya usahakan, ada yang masih saya peramkan.

Apakah impian-impian itu? Saya lebih senang berkongsi dengan orang-orang terapat kerana ada sensasi untuk mengumumkan “Inilah impian saya sekian lama” bila ia menjadi kenyataan. Jika saya umumkan kepada semua, sensasi itu akan hilang.

Vocket: Boleh berikan sedikit pesanan kepada pembaca Vocket yang mungkin berminat untuk travel sambil beramal seperti yang telah Hawa lakukan.

Hawa: Beberapa tahun kebelakangan ini, mengembara kian menjadi trend dan gaya hidup. Saya menjangkakan, pada tahun 2017 ini, colunteering dan kerja-kerja sukarelawan juga akan menjadi trend.

Anda boleh lakukan sendiri atau mengikuti mana-mana organisasi. Ini adalah salah satu cara melihat kehidupan masyarakat tempatan yang jauh dari pesona iklan-iklan pelancongan.

Anda mungkin bercuti dari realiti hidup anda. Sebaliknya anda masuk ke realiti kehidupan orang lain. Pesan saya sentiasalah merendah diri dan jangan pernah merasa puas hati kerana sedikit bantuan yang diberi.

Ingatlah, kita ini hanya posmen yang Allah hantarkan, dan kita tidak melakukannya dengan percuma kerana balasan dari Allah itu pasti. Lakukan pekerjaan ini dengan sepenuh hati. Anda bertuah kerana terpilih. Saya doakan sesiapa saja yang melakukannya akan menemui apa yang mereka cari.

Sebenarnya, kerja-kerja kami bermula lama sebelum sesuatu program. Sebagai penganjur, kami juga perlu mengumpulkan dana. Mungkin saya boleh katakan 80% dari kerja-kerja program adalah pengumpulan dana.

Walaupun peserta membayar sendiri kos perjalanan mereka, tetapi dana yang diperlukan untuk aktiviti dan sumbangan tidaklah kecil. Tiada dana, tiadalah program.

Selain kempen derma, kami turut menganjurkan pelbagai acara amal. Dari aktiviti outdoor seperti hiking dan white water rafting hinggalah ke kelas membuat roti dan kek. Kami juga berniaga dari baju dan buku terpakai.

Usaha keras para sukarelawan yang aktif bersama Our Touch sangat penting pada kelangsungan program-program Our Touch. Mereka bukan setakat mengorbankan wang ringgit dan harta benda, tetapi juga masa dan tenaga.

Dikesempatan ini saya ingin mengucapkan setinggi-tinggi penghargaan kepada para dermawan dan sukarelawan yang sentiasa menyokong Our Touch. Saya juga mahu merakamkan penghargaan istimewa untuk ahli jawatankuasa Our Touch yang sentiasa bekerja keras menghidupkan Our Touch. Saya sayang kamu semua.

Buat Hawa, terima kasih atas perkongsian di Vocket. Saya percaya misi sebegini akan sentiasa mendapat sokongan daripada golongan muda di negara ini. Kita sebenarnya tidak pernah ketandusan mereka yang berjiwa murni.

Jika anda ingin turut serta dan ikuti misi kerja amal yang akan dianjurkan oleh Our Touch, boleh hubungi Facebook Page Our Touch atau kunjungi website www.ourtouch.org.my.

Baca lagi: Bagaimana Trip Travel Pemuda Ini Bertukar Menjadi Bantuan Buat Warga Miskin Bosnia


13 Perkara Yang Patut Dibuat Selepas Menyaksikan Kenderaan Kemalangan

Tip-tip ini sesuai untuk anda sama ada sebagai saksi kemalangan atau terlibat kemalangan atau jadi antara yang pertama sampai di lokasi kemalangan. Anda mesti jelas bahawa keberadaan anda di kawasan kemalangan itu hanyalah untuk melindungi mangsa kemalangan sehingga bantuan sampai. Itu bermakna anda bukan berfungsi untuk merawat mangsa pada ketika itu, anda hanya melindungi dan menyelesakan mangsa.

Pastikan anda catat maklumat-maklumat ini:

a) Tarikh dan masa kejadian
b) Lokasi kejadian
c) Nombor plet dan jenis kenderaan yang terlibat
d) Cara kemalangan berlaku
e) Nama orang yang terlibat dan nombor kad pengenalan
f) Rakam gambar dan/atau video

5. Buka lampu kecemasan dan perlahankan kenderaan

6. Sediakan ruang untuk bantuan kecemasan

7. Pakai jaket high visibility/papan tanda

Penting untuk beri amaran kepada pengguna jalan yang lain. Jika waktu malam, anda boleh memakai jaket high visibility. Letakkan tanda segi tiga kecemasan atau ranting-ranting kayu di atas jalan sebelum lokasi kemalangan agar pemandu lain dapat memperlahankan kenderaan mereka.

Hanya melihat kondisi mangsa tanpa menyentuhnya kerana kita tidak mahu dituduh menjadi punca kemudaratan atau kematian mangsa sekiranya ia terjadi.

Jangan alihkan mangsa kerana usaha memindahkan mangsa boleh menyebabkan kecederaan mangsa bertambah parah kecuali situasi ketika itu melibatkan kebakaran atau mangsa dalam keadaan bahaya seperti hampir dirempuh keretapi.

Berkelayakan itu bermaksud memiliki kemahiran dan pengetahuan dalam merawat orang seperti doktor, jururawat, paramedik atau orang yang mendapat tauliah dalam latihan bantuan kecemasan.

11. Bantu lancarkan trafik di kawasan kemalangan

12. Ingat kejadian sebagai saksi kemalangan

Penting jadi saksi kemalangan terutama apabila pihak bersalah memutarbelit fakta kejadian kemalangan dan menganiaya mangsa kemalangan. Maka, amat penting untuk anda jujur dengan apa yang telah anda nampak dan tahu.

13. Pastikan anda dalam jarak selamat daripada kawasan kemalangan.

Pasti anda tertanya-tanya apa yang patut dibuat jika kita langsung tidak boleh sentuh mangsa kemalangan atau mengalihkan mereka. Ada 3 perkara yang selamat untuk anda lakukan terhadap mangsa kemalangan iaitu:

1. Menyelimut mangsa dengan kain untuk memanaskan badan atau menghalang kejutan berlaku.

2. Lindungi mangsa dari cahaya matahari atau air hujan agar mangsa lebih selesa sebelum bantuan sampai.

3. Bercakap dengan mangsa dan menenangkan mereka dengan memberitahu bantuan akan sampai. Galakkan mereka untuk kuat semangat dan sabar.

LIKE dan FOLLOW Vocket di Facebook serta Instagram


Bagaimana Trip Travel Pemuda Ini Bertukar Menjadi Bantuan Buat Warga Miskin Bosnia

Jika anda adalah pembaca Vocket sejak 2 tahun lepas, mungkin anda masih ingat kisah seorang pemuda yang berjaya penuhi impian  sejak kecil beliau untuk travel overland dari Malaysia hingga ke UK. Beliau yang saya maksudkan adalah Menk Mahawangsa.

Baca: Kenangan Masa Kecil Bawa Lelaki Ini ‘Travel By Land’ 6 Bulan Dari Malaysia Ke Eropah

Kini Menk menetap di Bosnia dan menawarkan pakej melancong serta tour guide di negara tersebut buat rakyat Malaysia yang ingin travel ke sana.

Namun apa yang ingin saya kongsikan hari ini bukanlah tentang pakej melancong yang beliau tawarkan. Tetapi bagaimana daripada pakej ini beliau telah secara tak sengaja turut terlibat membantu warga miskin Bosnia.

Segalanya bermula pada Ramadhan tahun lepas apabila sekumpulan pelajar Malaysia dari UK telah menghubungi beliau dan menyatakan hasrat untuk travel ke Bosnia sambil menghulurkan derma yang telah mereka kumpulkan.

Baca: Pengalaman Menarik Pelajar Malaysia Jayakan Misi Bantuan Untuk Penduduk Miskin Bosnia

Bertitik tolak daripada itu Menk telah membuka Facebook Page Salam Untuk Bosnia agar dapat beliau kongsikan perkembangan terkini tentang sebarang aktiviti dan bantuan yang disalurkan kepada penduduk miskin Bosnia.

Cuba menyelami perasaan beliau selepas menganjurkan trip sebegini, ujar Menk,

“Perasaan saya bercampur baur bila dapat uruskan trip seperti ini. Yang pertama terharu dengan mereka yang datang dari jauh untuk melawat Bosnia, sanggup kutip derma semata-mata untuk buat kerja amal.

Kedua saya gembira kerana dapat berkongsi dengan rakyat Malaysia keadaan sebenar kehidupan rakyat Bosnia yang susah. Ketiga sedih kerana kami akan melihat keadaan hidup mereka yang daif dan mendengar kisah sedih akan kesusahan mereka.”

Namun menurut Menk, beliau tetap gembira kerana dengan trip sebeginilah selalunya akan membawa beliau meneroka lokasi baru yang menarik dan tidak begitu diketahui umum.

“Biasanya ada sahaja tempat baru yang saya pergi dan apabila pergi memberi bantuan, saya dapat lihat lebih banyak kawasan ceruk yang tidak diketahui umum dan di situlah alam semulajadinya sangat segar dan belum tercemar.”

Bertanya lebih lanjut tentang apakah faktor yang menyebabkan kemiskinan masih menyelubungi penduduk di sini meskipun telah lama merdeka, Menk berkongsi perkara berikut:

1. Bosnia Herzegovina merupakan sebuah negara yang memiliki alam semulajadi yang menakjubkan. Gunung-ganang, punca air mata air dan juga sungai yang biru hijau mengalir di sepanjang negara ini menjadi tarikan yang amat mengasyikkan.

2. Negara ini juga mempunyai adat istiadat yang juga menarik terutama dari segi pengaruh Islam yang bercanggah dengan kehidupan di benua Eropah. Faktor pernah berada di bawah kerajaan Uthmaniyyah selama 500 tahun menjadikan budayanya turut diwarnai elemen empayar yang pernah gemilang ini.

3. Tapi malang sekali Bosnia pernah menjadi rebutan ramai pihak sehingga boleh dikatakan berlaku perang setiap 50 tahun. Dan perang terkini telah berlaku 25 tahun yang lepas. Ia merupakan perang etnik, keturunan dan agama di mana penduduk Muslim Bosniak ditindas.

4. Walaupun sudah lebih 20 tahun merdeka, penindasan terhadap Muslim Bosniak terutamanya yang hidup di kawasan entiti kerajaan Republik Srpska masih berlaku. Ini kerana majoriti penduduk di sini adalah etnik Serb.

Menurut Menk, sehingga kini sudah 5 trip bersifat travel sambil beramal di Bosnia telah berjaya dianjurkan, termasuk trip korban dan akikah yang diadakan pada Raya Haji tahun lepas.

Trip terkini yang telah diaturkan adalah atas permintaan pasangan suami isteri daripada Singapura yang ingin menyampaikan sumbangan musim sejuk.

Bagi Menk sendiri beliau bersyukur kerana dapat mempertemukan 2 pihak iaitu mereka yang ingin beramal dan insan yang memerlukan bantuan. “Saya menganggap tugas ini sebagai satu amanah. Lagipun tugas saya hanyalah sebagai pengantara antara kedua belah pihak.”

Mengapakah penduduk Bosnia masih miskin meskipun sudah lama merdeka?

1. Perang Bosnia merupakan sebuah konflik bersenjata antarabangsa yang terjadi di Bosnia dan Herzegovina pada tahun 1 Mac 1992 hingga 14 Disember 1995. Ia telah menjadi peperangan etnik mengikut keturunan agama masing-masing dia antara 3 pihak iaitu – Muslim Bosniak, Katolik Croat dan Ortodox Serb.

Pihak-pihak utama yang bertelagah adalah tentera Republik Bosnia dan Herzegovina dan pihak-pihak Serb dan Croat Bosnia mereka yang membuat pengistiharan sendiri akan entiti berasingan di dalam wilayah Bosnia dan Herzegovina, Republik Srpska dan Herzeg-Bosnia, yang mana telah dipimpin dan disokong oleh Serbia dan Croatia.

2. Perang ini merupakan sebahagian peristiwa yang berlaku selepas perpecahan Yugoslavia. Selepas pemisahan Slovenia dan Croatia daripada Republik Persekutuan Sosialis Yugoslavia pada tahun 1991, negeri pelbagai etnik Republik Sosialis Bosnia dan Herzegovina, yang didiami oleh Muslim Bosniaks (44 %), selain etnik Serb Ortodok (32.5 %) dan Croat Katolik (17 %), telah meluluskan satu referendum untuk merdeka pada 29 Februari 1992.

3. Referendum ini telah ditolak oleh para perwakilan Serb Bosnia, yang telah memboikot referendum ini dan mewujudkan republik mereka sendiri.

Berikutan pengistiharan kemerdekaan Bosnia dan Herzegovina (yang mana mendapat pengiktirafan antarabangsa), Serb Bosnia, diketuai oleh Radovan Karadžić dan disokong oleh kerajaan Serbia yang dipimpin oleh Slobodan Milošević dan Tentera Rakyat Yugoslavia (JNA), menggerakan pasukan tentera mereka mara ke dalam Republik Bosnia dan Herzegovina sebagai langkah untuk mengawal wilayah Serb, kemudian merebak ke seluruh negara. Mereka juga melakukan penghapusan etnik Bosnia, terutamanya di timur Bosnia dan seluruh Republika Srpska.

4. Perang Bosnia digambarkan sebagai peperangan yang pahit, pengeboman sembarangan ke atas bandar dan kota, penghapusan etnik dan perogolan massa secara sistematik, kebanyakan dilakukan oleh tentera Serb.

Peristiwa-peristiwa seperti Pengepungan Sarajevo dan pembunuhan beramai-ramai Srebrenica kemudian menjadi ikon konflik ini.

5. Anggaran terkini mencadangkan angka korban adalah sekitar 100,000 orang telah terbunuh semasa perang. Seramai 2.2 juta orang telah kehilangan rumah, menjadikan ia sebuah konflik yang paling membinasakan di Eropah sejak berkahirnya Perang Dunia II.

Selain itu, dianggarkan 20,000 wanita telah dirogol, kebanyakan mereka adalah etnik Bosniak.

6. Perjanjian Dayton ditandatangi pada 21 Nov 1995 di Ohio, Amerika Syarikat menamatkan pertelingkahan antara etnik lebih 3 tahun yang menyebabkan ribuan rakyat tidak berdosa terbunuh.

Antara isi kandungan perjanjian Dayton ialah negara Bosnia Herzegovina secara politiknya terbahagi kepada dua atonomi entiti kerajaan di mana separuh di bawah kerajaan ‘Federation of Bosnia and Herzegovina’ di mana majoritinya penduduk Bosniak dan Croat, dan separuh lagi di bawah kerajaan ‘Republika Srpska’ di mana majoriti penduduknya ialah etnik Serb dimana kedua-dua kerajaan ini diabahagikan secara geografinya 51% dan 49%.

Jangan keliru, kerana kedua-dua entiti autonomi ini masih di dalam negara Bosnia Herzegovina. Secara statistiknya terdapat 3.5 juta penduduk (50% etnik Bosniak Muslim, 30% etnik Serb Orthodox dan 20% etnik Croat Catolik) di Bosnia Herzegovina.

Di entiti ‘Federation’ (70% etnik Bosniak Muslim, 25% etnik Croat Catolik dan 5% etnik Serb Ortodox) dan di entiti ‘Republika Srpska’ (82% etnik Serb Ortodox, 14% etnik Bosniak Muslim dan 4% etnik Croat Katolik).

7. Secara keseluruhannya terkini, boleh dikatakan lebih seramai 53 % penduduk Bosnia Herzegovina yang menganggur.

Boleh dikatakan jumlah Bosniak Muslims di dunia mempunyai jumlah seramai 4 juta orang dan lebih kurang 2 juta Bosniak Muslim menetap di luar Bosnia Herzegovina kerana peluang pekerjaan lebih mudah dan lumayan di luar Bosnia.

Sudah menjadi perkara biasa jika cita-cita para muda Bosniak Muslim untuk bekerja di luar Bosnia suatu hari nanti.

8. Akibat daripada penindasan dan peperangan di Bosnia, semua benda telah hancur seperti rumah, flat, faktori, pertanian, perladangan dan infrastruktur bangunan.

Penduduk Bosniak Muslim bertaburan di sekeliling dunia. Teradapat ramai di penempatan semula pelarian di kawasan entiti Federation. Proses pengembalian penduduk Bosniak Muslim di kawasan entiti Republik Srpska pun telah bermula setelah berlakunya perjanjian Dayton.

Ramai Bosniak Muslim telah terkorban dan tercedera  akibat perang. Bagi yang masih hidup pula mereka tetap mencari peluang untuk kembali ke tanah mereka di kawasan ini dan pulang ke rumah walau apa pun yang terjadi.

9. Sebelum berlakunya perang, seramai 43% Muslim Bosniak yand duduk di kawasan entiti Republik of Srpska tetapi kini setelah berlakunya penindasan dan peperangan Bosnia – hanya 14% sahaja Muslim Bosniak yang mendiami kawasan ini.

Namun mereka masih hidup dalam kesusahan kerana memang sukar sekali untuk mendapat pekerjaan kerana mereka Muslim. Rumah mereka juga perlu dibina semula akibat perang dan kebanyakan mereka masih hidup dalam rumah kayu yang kurang sesuai apablia hadirnya musim sejuk.

Walaupun mereka masih boleh bercucuk tanam dan menjalankan aktiviti penternakan tetapi mereka masih memerlukan wang untuk makanan ternakan, kayu api untuk musim sejuk, membayar bil elektrik dan bil air di mana kerajaan Srpska tidak bertolak ansur dengan penduduk Muslim Bosniak.

Mereka yang mempunyai masalah kesihatan pula, tidak mampu membayar kos rawatan dan hanya mampu biarkan keadaan kesihatan yang terjejas berlarutan.

10. Bagi kanak-kanak Bosniak Muslim pula, mereka mempunyai masalah apabila tidak mampu membayar tambang bas sekolah dan alatan persekolahan. Mereka juga tidak dibenarkan mempelajari bahas ‘native Bosnian’. Mereka juga tidak mempunyai ramai kawan-kawan kerana majoritinya bukan Bosniak Muslim

Setelah berada di Bosnia selama 8 bulan, saya pun sudah beberapa kali membuat misi kemanusian ke kawasan di mana Bosniak Muslim ditindas. Secara tidak langsung ini telah membuka mata saya untuk melihat keadaan sebenar dan realiti di sini.

Boleh dikatakan keadaan di sini seperti di Palestin di mana penduduk muslim diberi tekanan yang hebat untuk meninggalkan rumah mereka yang terletak di kawasan majoriti penduduknya adalah etnik Serb.

Alhamdulillah ramai pelancong dan pelawat dari Malaysia yang hadir dengan niat untuk membantu dan secara tidak sengaja kami dapat hulurkan bantuan dengan apa cara yang kami boleh.

Bagi Menk, sudah biasa bagi beliau melihat tangisan air mata dan rasa terharu mereka yang menerima bantuan. “Biasanya yang perempuan akan berpelukan sebelum berpisah.

Bagi kanak-kanak pula tergambar kegembiraaan di wajah mereka kerana ada pengunjung dari luar negara sudi menjenguk mereka di sini.

Walaupun berbeza bahasa, biasanya mereka bercerita panjang kerana kamilah tempat luahan hati mereka. Mereka juga perlukan sokongan dari segi mental supaya sentiasa tabah dan sabar.

Dengan kehadiran kami, mereka mendapat sokongan moral secara tidak langsung. Mereka terharu kerana ada saudara seagama dari negara yang terletak sangat jauh dari Bosnia masih sudi datang melawat mereka.”

Bagaimana kenalpasti mereka yang perlukan bantuan?

Bantuan ini berjaya disalurkan hasil bantuan rakan beliau Samir Okic yang menguruskan perbadanan Svetlo Nur-Nur. Samir banyak membantu Menk dalam mengenalpasti mereka yang layak menerima bantuan.

“Samir merupakan veteran tentera yang mempertahankan kampung dia di Vlasenica semasa perang dengan Serbia dahulu. Samir juga menjadi perantara komunikasi dengan penduduk tempatan di kawasan Republic of Srpska di dalam Bosnia Herzegovina.”

Peristiwa paling tak dapat dilupakan sehingga kini

Satu peristiwa yang saya tak akan lupa ialah bila saya dapat terokai satu kampung di kawasan bukit yang bersempadan dengan Serbia. Kami membawa pakej sebanyak 20 kotak untuk memberi bantuan kepada kampung Krusev Do dan Luka.

Perjalanan ke sana pun agak sukar kerana kami memandu Combi. Dan kami perlu pandu di atas tanah merah selama sejam setengah mendaki bukit.

Kampung Krusev Do ini dikatakan mempunyai seramai 400 orang penduduk sebelum perang meletus. Tapi kini hanya terdapat 36 orang sahaja penduduk di kampung ini.

Terkejut beruk saya tentang fakta ini dan bandar terdekat dari kampung ini mengambil selama sejam memandu melalui tanah merah. Saya berkesempatan duduk berborak dengan mereka.

Mereka ceritakan bahawa mereka hidup dengan bercucuk tanam dan hasil mereka dapat di jual secara kecil-kecilan untuk membeli bahan makanan dan menggunakan elektrik. Masalah mereka apabila tibanya musim sejuk dan salji turun dengan lebat.

Mereka pernah terperangkap di kampungselama 3 bulan kerana laluan ke bandar ditutup salji yang teramat tebal dan tidak dapat dilalui.

Saya tidak boleh bayang macam mana dan saya percaya keadaan ini boleh berlaku di sana sekarang. Sedangkan saya sendiri kini sedang melalui musim sejuk dengan salji yang turun selama beberapa hari.

Suhu pula pernah mencecah -22C baru-baru ini di Sarajevo. Apatah lagi bagi penduduk di kampung tersebut. Suhu di kampung mereka mungkin boleh turun ke serendah -35C kerana ia terletak di kawasan pergunungan. Sudah menjadi rutin tahunan mereka menyimpan stok makanan selamat 3 bulan sebelum musim sejuk bermula.

Walaupun keadaan mereka sebegini tetapi di kampung inilah saya dapat menghirup udara yang paling segar, suasana yang paling menenangkan dan alam semulajadi terindah. Ia buat saya rasa teramat bersyukur kerana diberikan peluang untuk merasai pengalaman sebegini.

Buat Menk, terima kasih sudi berkongsi di Vocket. Bagi pihak Vocket dan juga para pembaca, kami doakan usaha Menk ini akan berterusan dan menerima lebih banyak bantuan.

Hakikatnya bukan semua travel dan melancong itu bersifat untuk mencari keseronokan dan melawat lokasi tarikan pelancongsn. Maka tidak hairanlah ada yang sanggup meninggalkan keselesaan hidup dan keluar mengembara dengan memilih jalan berbeza, kerana bagi mereka itu lebih memberi makna.

Bagi anda yang ingin mengikuti perkembangan terkini tentang aktiviti bantuan kemanusiaan di Bosnia, anda boleh ikuti Facebook Page Salam Untuk Bosnia.

Jika anda juga berminat untuk membantu dan menghulurkan sumbangan, boleh hubungi Menk di page tersebut. Saudara kita di Bosnia memerlukan bantuan anda.


Bagaimana Tuduhan Kanak-Kanak Boleh Ubah Perjalanan Hidup Lelaki Ini

Selama menjadi manusia, antara perkara yang kita tahu, sedar dan faham ialah di sekeliling kita ada ramai manusia. Cuma yang masih sukar ditelah dengan pandangan zahir ialah, bagaimana mahu mengenalpasti sama ada manusia lain melihat kita sebagai manusia atau tidak dan begitu juga sebaliknya.

Siapa yang harus kita percaya? Bagaimana mahu mengenal sisi kemunafikan insan di sekeliling kita?

Selepas menulis perihal filem seram Turki berjudul Dabbe: Cin Carpmasi yang menyentuh perihal hubungan manusia dan jin minggu lalu, minggu ini aku memilih untuk menulis perihal filem Denmark berjudul The Hunt (TH) atau dalam judul asalnya, Jagten yang dikeluarkan pada 2012.

Sinopsis ringkas, Lucas (lakonan hebat Mads Mikkelsen) merupakan seorang guru lelaki pra-sekolah yang disenangi masyarakat sekeliling dan dikenali sebagai seorang lelaki budiman yang menyayangi kanak-kanak.

Tanpa Lucas sedari, salah seorang pelajarnya yang bernama Klara menyukainya Lucas. Sehinggalah berlaku satu insiden yang menyebabkan Lucas dituduh sebagai seorang pedofilia kerana mencabul Klara.

Berdasarkan judulnya, jika anda terbayang adegan lelaki nerd dan skema menyiat pembulinya seperti dalam Cold Fish (2010), atau seorang ayah yang memburu penculik anaknya dalam Taken (2008), ataupun seorang lelaki memburu pembunuh anjingnya dalam John Wick (2014), maaf ia tidak ada!

Tiada adegan aksi buru memburu tipikal di dalam filem ini. Jadi mengapa ia berjudul The Hunt?

Aku gemar pada dua sisi filem arahan Thomas Vinterberg yang tercalon dalam kategori Best Foreign Language Film di Anugerah Academy Awards ke 86 ini.

Pertama ialah watak Lucas. Satu perkara yang istimewa perihal sesebuah filem ialah apabila punya watak yang menjadi tunjang penting perkembangan cerita.

Sekadar contoh, lihat watak Amy Dunne dalam Gone Girl (2014), Nina Sayers dalam Black Swan (2010), Tom Stall dalam A History of Violence (2005), Alex di dalam A Clockwork Orange atau Christy Brown di dalam My Left Food (1989).

Kesemua filem ini amat bergantung pada watak utama dan kekuatan visi pengarahnya. Sekiranya watak-watak itu dilakonkan oleh pelakon yang salah atau diarahkan oleh pengarah yang tidak menggali jiwa watak itu, maka ia akan menjejaskan kekuatan penyampaian cerita dan seterusnya gagal memberi ‘aura’ pada watak-watak lain di dalam filem itu. Lihat bagaimana bakat Naomi Watts tenggelam di dalam Diana (2013).

Di sinilah istimewanya watak Lucas yang dilihat menjadi tunjang atau nadi filem ini. Lucas ialah satu watak berat yang menggambarkan cerminan perangai manusia walau secara zahirnya kelihatan ia hanya watak tipikal yang ringkas.

Menariknya, Mads Mikkelsen melakonkan watak ini dengan cukup sempurna sehingga magis kuasa lakonannya seolah membawa seluruh emosi dan jiwa segenap masyarakat ke dalam jiwa seorang Lucas. Lakonannya berjaya membuat Lucas menjadi cerminan refleksi pada insan-insan di sekelilingnya, bukan sekadar papar sisi jiwa satu watak sahaja.

Dan ia membawa kepada sisi kedua iaitu buru. Filem ini akan dianggap biasa sekiranya penontonnya tidak merasai bahang medan ‘memburu’ dengan jiwa sendiri (seperti yang dialami Lucas). Ini kerana buru di dalam filem ini membawa kita ‘berburu’ di fasa kesan dan bukan dramatik. Ia menyelongkar jiwa realiti siapa disekeliling kita.

Tidak sekadar membawa perihal betul atau tidak tetapi persepsi yang terlahir dari apa yang berlaku. Dan di’buru’ tinggalan rasa itu terlalu dalam lukanya apatah lagi setelah melayan karenah rasa ‘mereka’ yang berkeputusan menghukum dahulu. Ini merupakan tunjang rasa TH yang membuatkan ia ‘mahal’ dengan perasaan empati, simpati dan emosi.

Apa yang pasti untuk membawa watak deep Lucas, sang mangsa tuduhan pedofilia bukan satu tugas mudah. Berada di fasa sedih kecewa namun berusaha untuk rasional atas kapasiti sahabat sememangnya bukan watak yang mudah.

Dan pujian sememangnya pada Mads Mikkelsen yang menghidupkan jiwa ‘memburu’ dalam filem ini selain dari watak Klara, anak kecil ‘menggeramkan’ yang cuma ingin jujur dengan perasaan sendiri.

Ringkasnya, ini adalah sebuah filem yang hebat dari tangan pengarah yang hebat dan pelakon yang hebat. Kerana apa yang ada di sekeliling kita secara realitinya, ada di dalam filem ini.

Tontonlah. Kerana tak selamanya kita akan menjadi protagonis kerana kita sendiri tidak tahu adakah kita dianggap protagonis atau antagonis di dalam putar bingkai filem lakonan kita di dunia realiti.


Bagaimana Tuhan Balas Apa Yang Aku Telah Buat Dengan Cara Menginsafkan

Selepas sepetang tadi berada di pejabat berkemas, malam ini aku bawa isteri tercinta keluar makan.

Yela, penat tu penat la jugak. Ulang alik jalan kaki, dah makan masa 40 minit. Tapi demi keluarga kan? Haha.

Nak dijadikan cerita, ditakdirkan malam ni waktu nak turun teksi untuk ke restoran Tche Tche di Arabella Mall, duit pecah untuk bayar teksi tak ada. Yang ada paling kecik pun 5JD. Teksi pulak minta 1.50JD sebagai caj.

Tak kisah pun pasal teksi tu, cumanya brader teksi ni pun tak ada duit kecil. Adehai. Tengok kiri kanan, masalahnya kat mall, mana la ada kedai-kedai runcit weh nak tukar-tukar duit ni.

Then ternampak la pakcik umur 50 an sorang ni tengah jual jagung. Terpaksa lah juga tanya pakcik.

“Salam Ammu, ada duit pecah tak 5JD. Aku nak bayar teksi ni. Aku tak ada duit kecil. Brader teksi pun tak ada duit kecil.”

“Alaikummussalam. Wallahi kau orang ke-2 yang tanya aku pasal duit pecah malam ni. Aku tak ada duit pecah 5JD, tapi aku ada 1JD. Berapa teksi kau? Ambik la 1JD ni bayar teksi”.

Terkedu sebab 1JD yang pakcik tu bagi tu, dia keluarkan dari poket seluar jeans lusuh dia, yang mana duit tu je yang ada.

Seriously aku cakap, kat Arab ni (sekarang aku di Jordan) kau nak jumpa orang pemurah serius susah. Biasanya kalau main bab duit ni, boleh gaduh beb. Tapi ammu ni tenang je bagi duit 1JD kat aku walaupun dia sendiri tak ada duit. Lagi 50 sen, dah ada dalam poket aku.

Aku bayar teksi tadi, lepas tu, aku jumpa pakcik tadi cakap kat dia, “nanti saya datang balik tau untuk bayar duit pakcik. Pakcik lama kat sini kan?”

Sekali lagi jawapan ammu ni bagi, cukup menusuk kalbu.

“Ya Malizi. Tak apa. Kalau kau ingat kau datang la bayar. Kalau kau lupa pun, aku halalkan. Kau jangan risau, pergi la masuk dalam”. Aku pun berlalu menuju ke pintu mall.

Lepas beberapa langkah aku jalan, aku rasa macam hati tak tenang. Sebab jarang sangat-sangat jumpa orang sebaik ammu ni.

Last skali, aku pusing pergi kat pakcik tu balik.

“Pakcik, tadi aku cari duit pecah 5JD untuk bayar teksi. Pakcik tak ada duit pecah tapi pakcik bagi saya 1JD untuk selesaikan urusan saya.

Saya rasa takdir Tuhan nak bagi 5JD yang saya nak pecah tadi ni kat pakcik. Ambiklah, hadiah dari saya. Pakcik orang baik. Antara paling baik pernah saya jumpa.”

Mula-mula ammu macam tak nak ambil. Last-last bila dah pujuk pakcik ambil juga, sambil doa panjang-panjang dan pujian melambung terhadap pelajar Malizi.

Serius, pakcik macam ni jangan kata kat Arab, kat Malaysia pun susah nk jumpa. Orang tak kenal pun dia sanggup tolong.

Kadang-kadang Allah hantar orang macam ammu ni untuk uji, setakat mana kita hargai pemberian dia. Tak semua pemberian Tuhan hari-hari tu untuk kita. Ada sebahagiannya untuk orang lain. Cuma kita je sedar atau tak.

Dan inilah yang telah tuhan balas kepada aku 2 hari kemudian.

Semalam jam 12.30 malam, aku tahan teksi untuk balik ke rumah. Teksi tu dah ada penumpang, tapi disebabkan dah agak lama aku tunggu teksi yang tak mendatang, aku pun naik jugak.

Dengan bawak barang sekotak besar, nasib baik muat letak kat seat penumpang belakang.

Brader pemandu teksi pun cakap “Sodiq, aku hantarkan kawan ni kejap then aku hantar kau ye”. Aku pun anggukkan saja. “Ya baik, mush muskilah”.

Jauh jugak sebenarnya rumah brader tu atas sikit dari Mujamma’ Aghwar.

Kiranya senang cerita, dari Hijazi (tempat aku naik teksi) dengan rumah aku asalnya 5-10minit je. Ini, dari Hijazi ke Mujamma’ Aghwar saja dah dekat 15minit beb.

Mula-mula dalam kepala, aku teringat kes sorang budak Melayu kena pau atas bukit hari tu. Jalan cerita lebih kurang macam aku la. Naik teksi sorang-sorang dan dibawa ke satu bukit. Then kena pau dan ditinggalkan. Adeh.

Tak lama lepas tu, hahaha. Penumpang depan tegur aku, “Hala Abboud”. Aik, aku dah tercengang sape pulak. Kalau panggil aku Abboud ni, Arab yang kenal aku je.

Sekali bila dia pandang belakang, haha rupanya Anas, adik kepada Malik, tokey kedai handset dan aksesori T-Mobile kat Syari’ Jamiah (jalan universiti).

Power tak power ingatan dia orang beb. Respect betul aku kat dia orang.

Sebab sebenarnya aku dengan Aanas ni bukan baik pun. Malik (abang dia) yang baik dengan aku. Anas ni, kenal aku pun sebab aku bergaduh dengan dia hari tu pasal handset aku yang aku hantar ke kedai dia bermasalah.

Sejak gaduh dengan dia la, aku tak pergi dah kedai dia. Sekali, hari ni jumpa dia, dia tegur. Kau tengok hati dia orang. Ada tak macam orang kita? Yang kalau gaduh sikit, boleh bawak sampai ke mati tu.

Sembang-sembang, dah sampai destinasi rumah Anas. Selesai hantar Anas, brader teksi tu hantar aku pula. Dalam teksi dia tanya, macam mana kau boleh kenal dengan mamat tadi.

Jadi aku cerita la sikit-sikit pasal Malik Tapi tak cerita la pasal aku gaduh dengan Anas dulu. Benda dah lepas kan. Cerita punya cerita, akhirnya sampai rumah aku pula.

Dari rumah Anas, pusing balik nak ke rumah aku dalam 15 minit lagi. Jadi jumlah semua, dalam 35 minit perjalanan.

Dalam hati aku dah mula risau berapa pula aku kena bayar ni. Sebab kebanyakan teksi sini ramai juga jenis ketuk pelanggan.

Sampai rumah aku, aku tanya “berapa sodiq?”

“Berapa je kau nak. Aku tak kisah. Kau naik dengan aku pun dah kira kau baik hati, tak kisah pergi jauh-jauh. Kau pun baik dengan mamat tadi, berapa je kau nk bagi aku terima”.

Akhirnya aku bagi 1.50JD. Aku tanya cukup tak? “Wallahi kau bagi berapa pun lebih dari cukup. Kau muhtarom, baik, tak ada masam-masam muka walaupun tengah angkat barang banyak”.

Aku hanya mampu balas dengan terima kasih, senyuman, dan kalimah assalamualaikum. Tapi dalam hati hanya tuhan yang tahu tahap syukur aku macam mana.

Maka aku pun berlalu lah dengan tenang dan bahagia menuju ke rumah.

Alhamdulillah, mungkin berkat dan kemurahan rezeki Allah bagi melalui kisah “TEKSI, PAKCIK JAGUNG DAN 5JD” tempoh hari.

2 hari lepas Allah uji dengan teksi. Kali ni Allah balas balik dengan teksi juga. 35 minit dengan teksi, dengan jarak perjalanan yang jauh, minima sepatutnya 3.50JD. Dapat 1.50JD sahaja.

Percayalah. Bumi Syam masih ada berlambak-lambak kebaikan didalamnya. Bukan sekadar peperangan, pergaduhan dan perangai jahiliyah umat Arab di sini.

Baca lagi: 15 Tahun Sebagai Kontraktor, ‘Rezeki Dari Dia’ Buat Kami Tepis Duit Kopi


Bagaimana Tuntut Rebat Daripada TM Apabila Berlakunya Gangguan Internet

Nota Editor: Bengang internet line bermasalah? Ini ‘ubat’ untuk masalah tersebut. Tuan Ron Asraff sudi mengizinkan kami menerbitkan semula perkongsiannya di Vocket berkenaan cara tuntutan rebat dengan pihak TM apabila berlaku gangguan internet. Semoga bermanfaat.

Daripada korg (anda) memekak update status line Unifi hampeh la apa la. Baik korg ikut apa aku buat. Ini kali ke-6 aku dapat rebat daripada TM disebabkan gangguan internet.

1. Call 100, buat laporan mengenai isu internet yang dialami. Pastikan semua troubleshooting yang disuruh buat korg ikut. Lepas laporan dibuat, catitkan nombor laporan. Kebiasaannya dorg (mereka) akan selesaikan masalah dalam 24 jam. Kalau lebih 24 jam anda layak untuk mohon rebat.

2. Jika issue yg dihadapi selesai, contohnya 2 hari selepas buka kes. Maklumkan kepada 100 bahagian teknikal untuk tutup laporan. Selepas mereka tutup laporan. Hubungi semula 100, sambung bahagian billing. Berikan nombor laporan, mohon untuk rebat. Mereka akan maklumkan rebat akan diluluskan selepas 14 hari bekerja.

3. Pastikan korg call 100 selepas 14 hari bekerja, semak sama ada rebat sudah diluluskan atau tidak. Jika belum, buka aduan di http://aduan.skmm.gov.my/ buat laporan isu ini.

Ceritakan daripada A-to-Z. Insyallah akan selesai lebih cepat. Kalau tengok daripada SMS ini, problem aku selesai dalam sehari. Maybe aku ini kuat tiaw. Hehehe.

Gunakan hak anda sebagai pengguna, setakat memekak di Facebook line problem tak settle kan masalah. Bulan ini aku dapat rebat. Save RM 86.33 . Huhu.

Terima kasih Tuan Ron Asraff! Satu perkongsian yang baik untuk kita aplikasikan sekiranya berlaku perkara seumpama itu.

Saya sempat menemubual Tuan Ron Asraff tentang beberapa perkara berkaitan:

Vocket (V): Bolehkah saya tahu bagaimana Tuan mengetahui kaedah ini?

Tuan Ron Asraff (RA): Tau sendiri. Huhu. Tak ada sesiapa yang ajar pun.

Ini kali ke enam rasanya dapat, sebelum ini pernah dapat rebat dekat RM 300. Masa cable dasar laut ada masalah hari itu pun dapat juga.

V: Adakah rebat itu dapat berdasarkan sewa bulanan atau ikut tempoh berlakunya gangguan internet?

RA: Rebat dikira mengikut tarikh laporan dibuat. Contoh, kalau masalah berlaku pada 30 November dan laporan hanya dibuat pada 1 Disember. Jadi start dari 1 Disember lah TM akan kira rebat itu.

V: IC.. Bagus ni.. Saya pun guna TM.. boleh apply

RA: Yep, boleh dapat rebat kalau issue berpunca daripada TM. Pastikan report dibuat. Itu penting, tak ada report. Rebat tak dapat la. Huhu. Alright.

V: Alright, masalah itu termasuk line slow kan? Jika disebabkan oleh modem kita, adakah kita tak layak untuk mohon rebat?

RA: Slow pun boleh tapi kalau berpunca dari kita, memang tak dapat.

LIKE dan FOLLOW Vocket di Facebook serta Instagram


Bagaimana Ucap ‘Terima Kasih’ Tanpa Perkataan ‘Maaf’ Apabila Rasa Diri Jadi Beban Kepada Orang Lain

Anda sudah terlewat, sedangkan rakan anda sudah lama menunggu. Adakah anda patut ucap maaf atau terima kasih kepadanya?

Seorang pelukis bernama Yao Xiao menyatakan kita tidak perlu berasa diri menjadi beban kepada orang lain tetapi ucapkanlah terima kasih sebagai tanda menghargai usaha orang lain untuk kita.

Ia telah diterjemahkan dengan baik oleh Yao Xiao ke dalam bentuk siri lukisan di bawah ini:


Dari Hanya Satu ‘Paperwork’ Ungku Aziz Cipta Tabung Haji

Nota Editor: Ini merupakan perkongsian ke 2 daripada Syahril A. Kadir yang  ingin kami kongsikan di Vocket, selepas mendapat keizinan daripada beliau. Untuk pengetahuan, penulis artikel adalah bekas wartawan jenayah di Utusan Malaysia.  Semoga kisah ini dapat memberi inspirasi kepada anda.

Kalau kita lalu di Jalan Tun Razak yang sibuk dengan kenderaan yang lalu lalang di ibu negara, kita dah boleh lihat bangunan Tabung Haji yang tersergam indah itu.

Namun yang paling penting, bukan sekadar bangunan, tapi jasanya dalam melahirkan jutaan jemaah negara menunaikan ibadah haji, yang satu ketika dulu seolah-olah satu misi yang sangat sukar untuk orang Islam di negara ini untuk berbuat demikian.

Namun tak ramai yang tahu siapa yang mencetus atau mengasas idea yang cukup ‘brilliant‘ ini sehingga konsep Tabung Haji sekarang diguna pakai oleh banyak negara Islam di seluruh dunia.

Jawapannya tak lain tak bukan, ia lahir dari idea seorang anak Johor yang mempunyai Phd dalam bidang ekonomi dari Universiti Waseda, Jepun – PROFESOR DIRAJA UNGKU AZIZ UNGKU ABDUL HAMID atau nama mesranya Pak Ungku

Pada tahun 1959, ketika usianya baru 37 tahun, Ungku Aziz telah mengemukakan kertas kerja bertajuk ”Rancangan Membaiki Keadaan Ekonomi Bakal-bakal Haji” kepada kerajaan dan sejak itu idea beliau telah dikaji dan diperkembangkan sehingga apa yang kita lihat sekarang ini.

Daripada ‘ZERO’, Tabung Haji (TH) sekarang adalah Pengurus Dana Islam terbesar negara dengan dana melebihi RM55 bilion!

TH juga telah menceburi bidang pelaburan di beberapa sektor seperti perladangan, pembangunan hartanah dan pembinaan, kewangan Islam, teknologi maklumat, minyak dan gas, perkhidmatan pelancongan dan makanan halal dengan keuntungan bersih melebihi RM3 bilion setiap tahun. Pendeposit mereka juga dah cecah 8 juta orang.

Baca: Peluang Tunaikan Haji Menggunakan Kuota UK Yang Ramai Pelajar Malaysia Tidak Tahu

Aku petik kata-katanya sewaktu diwawancara Utusan Malaysia tidak lama dulu mengenai bagaimana tercetusnya idea beliau untuk mewujudkan Tabung Haji.

“Saya lihat orang kampung akan menjual kambing, kerbau atau tanah mereka untuk menunaikan haji. Sekembalinya mereka dari sana, mereka tiada ternakan dan sumber rezeki lagi.

Sebab itu, saya cetuskan idea penubuhan Lembaga Urusan dan Tabung Haji (LUTH). LUTH sebenarnya membantu ekonomi orang Melayu untuk jangka masa yang panjang, “

Untuk rekod, Pak Ungku gemar membaca dan telah membaca lebih 70,000 buah buku sejak 70 tahun lalu. Beliau sendiri memiliki lebih 7,000 buku di beberapa tempat iaitu di rumah dan pejabatnya.

Kamus saja ada 20 kamus yang masih dipakai di biliknya. Beliau telah menulis lebih 1,000 kertas kerja mengenai pelbagai bidang yang telah diterbitkan.

Nota: Aku difahamkan Pak Ungku dah uzur sangat sekarang. Umur pun dah 93 tahun. Ada teman yang bagitahu Pak Ungku sangat kurus berbanding sebelum-sebelum ini.

Semoga Allah mengurniakan kesihatan yang baik untuk beliau. Jasanya terlalu besar. Bayangkan ‘saham’ pahala yang beliau dapat kerana atas inisiatifnya dah berjuta umat Islam di negara ini dapat menunaikan ibadah haji. Allahuakbar.

Baca lagi: Perkongsian Pengalaman Seorang Gadis Tunaikan Haji Di Usia 21 Tahun

LIKE dan FOLLOW Vocket di Facebook serta Instagram


‘Bagaimana Untuk Godam Kata Laluan WiFi’ Muncul Antara Carian Tertinggi Rakyat Malaysia Tahun Lalu

Google baru-baru ini menerusi laporan carian enjin bagi tahun 2022 mendedahkan carian untuk ‘Pengurus Kata Laluan’ menyaksikan peningkatan sehingga 70% di Malaysia.

Hal ini sekaligus menunjukkan ia mencapai tahap tertinggi dalam tempoh 10 tahun ini. Pengguna di Malaysia juga mencari alatan berguna termasuk ‘Penjana Kata Laluan Rawak’ menjadikannya salah satu topik keselamatan yang teratas dengan peningkatan carian mencecah 60% pada tahun lalu.

Google mengatakan keselamatan akaun kini semakin menjadi keutamaan orang ramai kerana banyak carian topik berkaitan dengan pelanggaran data dibuat pada tahun lalu. Malaysia juga merupakan antara 10 negara teratas di dunia mencari topik berkaitan serangan Pod Slurping dan Shoulder Surfing pada tahun lalu.

Berikut merupakan carian arah aliran teratas berkaitan keselamatan siber di Malaysia untuk tahun 2022.

10. Bagaimana untuk menggodam kata laluan WiFi

Dengan pendedahan ini, kita dapat menyimpulkan bahawa rakyat Malaysia kini lebih cakna dalam menjaga keselamatan akaun mereka daripada digodam. Hal ini secara langsung dapat menggurangkan jumlah mangsa godaman dan juga mengelakkan isu penyamaran menggunakan identiti anda.


Bagaimana Untuk Membina Lengan Yang Lebih Besar Dan Seksi

Salah satu motivasi ramai lelaki ke gym ialah untuk mendapatkan dada yang bidang, 6-pack abs dan lengan yang besar (biceps & triceps), selain untuk meningkatkan tahap kesihatan keseluruhannya. Tidak kurang juga yang hanya ke gym untuk mengurangkan berat badan tanpa mengambil kira keseimbangan bahagian-bahagian badan lain.

Ada yang lebih suka mempunyai otot bahu yang bulat dan otot belakang yang tebal. Masing-masing mempunyai citarasa tersendiri. Untuk kali ini kami ingin memberi tip bagaimana untuk membina lengan yang lebih besar dengan meningkatkan saiz biceps dan triceps. Tip ini mungkin lain daripada kebiasaan yang anda pernah dengar.

Kesalahan pertama ialah melakukan senaman biceps curls dan triceps curls yang berlebihan untuk membina lengan yang lebih besar. Senaman ini memberi kesan apabila anda sudah berada di level intermediate atau advanced. Tapi untuk seorang beginner, senaman ini kurang efisien dan kurang produktif.

1. Curls dan extensions – Beginner memerlukan senaman compound (squat, bench press, deadlift, overhead press, barbell row) untuk membina keseluruhan jisim otot, bukan senaman isolation. Anda perlu membina keseluruhan otot sebelum membina yang lebih details.

2. Terlebih latih tangan – Lengan ialah otot kecil yang anda guna pada semua jenis senaman. Anda tidak boleh latih tangan 5x seminggu. Otot membesar apabila mereka rehat.

3. Mengabaikan otot-otot lain – Lengan anda menjadi sangat besar berbanding bahagian-bahagian lain badan anda dan anda akan kelihatan kelakar. Anda perlu seimbangkan bahagian badan anda.

4. Tidak makan secukupnya – Anda perlu menambah berat badan anda untuk membina lengan yang lebih besar. Anda tidak akan pernah dapat 18″ biceps sekiranya berat anda cuma 55kg.

Selagi anda under-weight, anda tidak akan pernah dapat membina lengan yang besar. Tidak kira berapa banyak biceps curls yang anda buat. Untuk membina lengan yang lebih besar, tambahkan jisim otot keseluruhan terlebih dahulu dengan cara menjadi lebih kuat dan makan lebih banyak.

1. Makan lebih – Makan setiap 3 jam. Sarapan, makan tengahari, makan malam, post workout dan 2 snek. Pastikan perut anda kenyang setiap kali makan. Kami cadangkan anda ambil kombo Hydro Whey Mesotropin dan tablet kunyah M-Sotropin untuk makanan tambahan untuk kesan yang optimum.

2. GOMAD – GOMAD ialah singkatan kepada Gallon Of Milk A Day. Minum 1 gallon (4 liter) susu sehari. Ini cara terpantas untuk menambahkan berat badan. Rujuk panduan GOMAD untuk maklumat lanjut.

3. Jadi lebih kuat – Lakukan senaman squat, deadlift dan rekod catatan anda. Tambahkan bebanan 1.5x-2x daripada berat badan anda sekurang-kurangnya untuk 1 reps.

4. Rehat – Otot membesar apabila mereka dalam keadaan rehat. Otot lengan anda perlu berehat kerana mereka hanya otot yang kecil.

5. Rekodkan kemajuan – Timbang berat anda, ukur body fat dan ukur lilitan lengan anda setiap 2 minggu.

6. Elakkan senaman curls – Menambah bebanan pada senaman squat dan deadlift anda akan membina lengan dengan lebih cepat berbanding bicep curls dan triceps extensions.

Sebab terakhir anda peru fokus menjadi lebih kuat dengan squat dan deadlift untuk membina lengan yang besar, ialah senaman ini membuat lengan anda bekerja secara tidak langsung. Lengan anda akan stretch, squeeze kuat ketika heavy squats dan deadlifts. Ini akan membuat mereka membesar dengan cepat.


Bagaimana Untuk Memulakan Sebuah Bisnes Start-Up

Ini adalah panduan bagaimana untuk memulakan sebuah startup. Penulisan ini adalah berdasarkan esei oleh Paul Graham, bekas programmer di Yahoo yang kini merupakan pengasas bersama Y Combinator, yang ditulis semula oleh laman web Funders and Founder. Ikuti penulisan menarik ini di bawah.

Mengikut Paul Graham, berikut adalah langkah-langkah yang perlu diikuti untuk membina sebuah startup:

1. Hidup pada masa akan datang

Kebanyakan dari kita hidup pada masa lalu atau masa kini. Adalah lebih mudah untuk menganalisis apa yang sudah berjaya dan memikirkan cara-cara untuk meniru kejayaan lalu. Berfikir dengan analogi. Ini adalah cara yang ok untuk berfikir, kecuali ini bukan cara untuk membuat satu startup yang besar.

Startup yang besar adalah berdasarkan kepada dua jenis idea – jelas (nampak berbeza) dan keras (memberi impak), seperti SpaceX oleh Elon Musk; dan tidak jelas (tidak nampak berbeza) dan keras (memberi impak), seperti Uber. Sekiranya startup itu tidak keras atau tidak memberi impak, fenomena ini dipanggil – “Schlep Blindness”.

SpaceX adalah idea yang jelas kerana satu-satunya syarikat lain yang boleh menghantar orang ke Marikh, NASA, tidak bercadang untuk berbuat demikian pada masa SpaceX bermula. Jadi ia adalah sesuatu yang jelas. Oleh kerana ia adalah jelas dan tidak ada orang lain yang melakukannya sebelum ini – andaian munasabah adalah dengan menganggapnya mustahil. Namun jika anda tinggal pada masa hadapan, ia menjadi jelas kepada anda bahawa manusia perlu pergi ke Marikh (atau planet lain) atau menghadapi risiko mengalami kepupusan. Lebih baik mencari jalan untuk meninggalkan bumi biru ini daripada mengalami kepupusan. Jadi perkara yang mustahil kini tidak lagi kelihatan begitu mustahil.

Dengan UberPool, ideanya adalah pada masa-masa tertentu terdapat dua orang dari lokasi yang sama mahu pergi ke destinasi yang sama, adalah merupakan idea yang tidak jelas. Ia memerlukan sekurang-kurangnya tiga andaian. Adalah sukar kerana anda perlu mengumpul dan menyimpan beribu-ribu data tentang di mana orang benar-benar pergi dalam bandar. Data ini boleh didapati pada masa sekarang. Akan tetapi Uber sudah memikirkan penyelesaian ini sejak mereka menawarkan perjalanan pertama mereka pada tahun 2009. Mereka hidup pada masa akan datang.

2. Lihat apa yang tidak cukup dalam dunia ini

Anda mungkin perasan bahawa sebelum Uber, menaiki teksi adalah sesuatu yang tidak menyeronokkan. Anda mungkin perasan bahawa sebelum SpaceX orang kurang berminat kepada dunia angkasa lepas. Tetapi itu adalah perkara lalu. Apa yang tidak cukup sekarang? Lebih penting lagi, apa yang tidak cukup dalam kehidupan anda sekarang?

Tidak kira bagaimana pintarnya anda, anda tidak akan mengingati semua pemikiran anda. Perbualan anda dengan orang lain, pemerhatian secara rawak, dan curahan idea yang bernilai untuk anda kerjakan. Tulis atau anda akan kehilangan idea-idea ini. Angan-angan ada nilainya. Malah Einstein memanggil proses ini – ‘eksperimen berfikir’.

Kebanyakan buah fikiran anda walaupun terbaik, sedihnya mungkin tidak akan dizahirkan. Anda akan melupakan mereka walaupun sudah ditulis. Satu-satunya cara untuk menzahirkan buah fikiran anda adalah dengan membuat prototaip. Zahirkan bentuk fizikal mereka – aturcara, mereka bentuk, atau melakukan apa-apa sahaja yang membuatkan ia lebih daripada hanya sekadar idea. Kebanyakan orang akan berhenti pada proses berfikir. Jadi, jika anda melakukan prototaip, anda sudah berada di hadapan dari hanya angan-angan.

5. Menunjukkan prototaip anda kepada 100 orang

Sekarang anda perlu melangkah keluar dari zon selesa anda dan mencari orang yang akan mengkritik prototaip anda. Sebaik-baiknya, kumpulan ini terdiri dari orang yang anda sudah kenali dan orang yang anda tidak kenal langsung. Mengapa 100 orang? Kerana anda memerlukan perspektif yang luas untuk mengenal pasti corak daripada maklum balas yang anda terima.

Walaupun ada orang yang berjaya membina prototaip dengan betul pada percubaan pertama, kemungkinan anda tidak. Jadi bersedia untuk membuat semula segala-galanya dari mula.

Apabila prototaip mula memberi makna, pergi cari orang lain yang akan mencurahkan hidup mereka ke dalam projek ini kerana ia akan mengubah dunia dan mereka mungkin tidak mempunyai perkara yang lebih bermakna untuk dilakukan dalam hidup pada masa ini.

Bahagi ekuiti. Akhir sekali, satu langkah mudah. Dapatkan seorang setiausaha syarikat yang akan mendaftarkan syarikat anda. Beri pengasas bersama anda jumlah ekuiti yang akan membuat mereka bekerja paling kuat, manakala anda beri diri sendiri jumlah ekuiti sebanyak mana yang akan membuat anda bekerja paling kuat.

9. Mencari pembiayaan dan membina versi satu

Melainkan anda mempunyai simpanan yang mencukupi untuk membina versi satu, pergi mencari pelabur. Semasa anda mencari pelabur, bina versi satu. Anda perlu terus membina kerana tidak ada jaminan bila atau sama ada anda menjumpai pelabur. Jangan menganggap bahawa anda akan mendapat pelabur hanya kerana startup lain mendapat pelaburan. Andaikan yang terburuk, dan bina produk anda.

Jika ada sedikit pun penambahan teras pada produk anda, lancarkan. Ciri-ciri tambahan, antara muka yang lebih baik, masa beban lebih cepat dan pengoptimuman lain mungkin tidak berguna, jika ciri-ciri teras produk anda tidak mempunyai kegunaan.

11. Susulan dengan pengguna

Adakah pengguna kembali menggunakan produk anda? Ketahui mengapa mereka tidak.

Buat pelancaran seberapa banyak kali yang diperlukan. Pada satu ketika, jika beberapa orang pengguna datang kembali dengan sendiri, anda mungkin sudah membuat sesuatu yang berharga.

13. Dapatkan 1000 orang pengguna

Ini mungkin tidak kelihatan seperti banyak, tetapi 1000 pengguna pertama akan menunjukkan kelemahan apa yang telah dibina. Anda mungkin perlu menarik perhatian pengguna-pengguna ini secara manual. Apa maksud manual? Ambil komputer mereka dan buka laman web anda kepada mereka. Apa sahaja yang anda boleh buat.

Paul Graham menggalakkan startup berkembang sekurang-kurangnya 5 % seminggu. Jika anda berkembang sebanyak itu, dalam masa 4 tahun anda akan mendapat 25 juta pengguna. Dalam erti kata lain, anda akan menjadi salah satu startup terbesar.

Anda boleh IPO (apungkan di bursa saham), menjual syarikat atau menyimpan syarikat anda dengan meyakinkan para pelabur bahawa terdapat kecairan yang lebih besar akan berlaku pada masa akan datang. Ia boleh dilakukan, walaupun, anda mungkin atau mungkin tidak membuatkan dunia ini menjadi tempat yang lebih baik. Syarikat Webvan telah diapungkan di bursa saham, tetapi syarikat ini hilang dengan cepat. Fikirkan tentang apa kesan yang anda mahu tinggalkan dalam kehidupan ini dengan startup anda .

BACA: Bagaimana Founder GoPro Nicholas Woodman Menjadi Billionaire Daripada Idea Percutiannya

LIKE dan FOLLOW Vocket di Facebook serta Instagram


Bagaimana Untuk Menggunakan Google Maps Tanpa Sambungan Internet

Tiada sambungan internet semasa merantau ke negara orang bukanlah sesuatu yang aneh. Lebih-lebih lagi jika anda merantau dan dalam masa yang sama mahu menjimatkan kos untuk mendapatkan akses internet.

Masalah ini bukan sahaja tidak mengizinkan anda untuk memasukkan cerita terbaru atau gambar terbaru percutian anda di laman sosial malah ketiadaan akses Google Maps di dalam telefon pintar anda bakal memberi masalah yang sangat besar lebih-lebih jika anda seorang ‘backpacker’.

Kini anda tidak lagi perlu risau memandangkan anda mampu untuk mendapatkan peta sesebuah tempat atau lokasi dengan memuat-turun peta Google Maps terus ke telefon pintar anda.

Cara terbaik untuk memuat-turun lokasi peta Google Maps adalah melalui Wi-Fi semasa anda berada di hostel atau melalui Wi-Fi yang ada pada kedai-kedai yang berhampiran.

Meskipun anda boleh memuat-turun peta sesebuah lokasi, masih terdapat beberapa fungsi yang terhad kepada online sahaja. Jika anda mahir membaca peta, Google Maps offline bakal memberi kelebihan buat anda.

Berikut merupakan cara-cara untuk memuat-turun lokasi sesebuah kawasan melalui Google Maps:

1. Lancarkan aplikasi Google pada telefon pintar anda dan pastikan anda mempunyai akaun Google.
2. Dapatkan nama bandar untuk anda muat-turun.
3. Tekan pada bar di bawah skrin  beserta nama bandar yang baru sahaja anda buat pencarian.
4. Paparan akan keluar beberapa pilihan iaitu ‘Saved, Share, Download’.
5. Anda boleh tekan Download. Seterusnya anda boleh gunakan Google Maps semasa Offline.


Gadis Perlu Berhati-Hati Dengan 10 Ciri Calon Suami Ini

Semua perkara yang baik atau buruk itu ada tandanya. Calon suami yang bijak wang atau beruang dapat dilihat waktu kita berkawan.

1. Minat sungguh dengan sportrim kereta, orang lain simpan tayar spare dia ada rim simpanan belambak dirumah.

2. Setiap kali ke Langkawi dia akan beli stok rokok untuk simpanan masa depannya.

3. Dia minat dengan pakaian dan jenama, koleksi pakaiannya lebih banyak dari senarai tudung yang wanita ada.

4. Ceritanya penuh dengan nama artis sebagai idola, tiada satu nama tokoh pemikir yang hebat dibibirnya. Paling tidak dia kenal Tun Mahathir itu siapa.

Baca: 6 Tip Cara Atasi Poket Kering Setiap Bulan

5. Tidak pernah tegur sikap boros kita walau tiap kali dating makan di Papa Rich dan Kopi Bean saja.

6. Marah jika ada pemandu yang tetiba masuk ke lorong pemanduannya.

Jika dia sebut ‘Subhanallah’ mintak dia cari terus kadi yang ada disekitar itu, ajak nikah laju laju.

7. Ceritanya banyak tentang kereta idaman, dari honda city, almera, vios dan SRV. Cakap soal rumah dia kata semua mahal.

8. Katanya nekad tak nak bayar PTPTN nanti, itu tanggungjawab menteri. Kita sebagai warga negara patut dapat pendidikan free.

9. Dia langsung tiada akaun ASB atau Tabung Haji. yang dia tahu ASB itu haram dan jangan menyimpan sesekali.

10. ‘Timeline’ FBnya penuh dengan soal politik, cacian dan menghina orang. Tiada nilai baik yang boleh orang kongsi dari tulisannya.

Gegadis yang baik buat tulang rusuk kita ‘bergegar’ bukan lemak perut yang ‘bergetar’.

Baca lagi:  5 Cara Merompak Tabung Simpanan Keluarga Yang Suami Isteri Wajar Ambil Tahu


13 Produk Kecantikan Yang Anda Wajib Miliki Untuk Tampil Berseri Di Pagi Raya

Sedar tak sedar, lagi berapa hari sahaja hari raya nak tiba. Mesti anda sudah tidak sabar ingin balik raya. Baju raya, kuih raya semua sudah prepare, tapi kulit muka anda masih kusam dan tidak berseri. Takkanlah pagi raya nanti orang lain semua meletop tapi anda sahaja masih sama dengan kulit tidak bermaya itu.

Mesti anda tidak mahu kan? Kalau macam itu, jom usya antara produk-produk yang kami ingin kongsikan untuk anda nampak cun habis raya ni!

Malam raya itu, sebelum anda sudah bersedia ingin tidur, jangan lupa prep kan wajah anda dengan face mask. Barulah esok apabila bangun, muka kelihatan segar dan berseri.

Kami cadangkan, anda mencuba SNP Jade Soothing Ampoule Mask ini. Diformulasikan dengan ekstrak teh hijau dan sodium hyaluronate. Ia membantu untuk melembut, melembab serta mencerahkan kulit yang kusam. Ia juga bagus untuk kulit yang sensitif.

Kalau ingin makeup anda kelihatan kemas dan smooth, penting untuk apply moisturiser. Barulah foundation yang anda pakai nanti tidak bercapuk dan cakey. Kami ingin cadangkan anda mencuba Dr.G Aquasis Water Soothing Gel Cream.

Apa yang bagusnya, ia mengandungi Aqua Soothing Water yang meningkatkan kelembapan selama lebih dari 48 jam! Krim yang bertekstur water gel ini memang tidak melekit, ringan dan terus menyerap setelah anda apply ke kulit. Bila keluar beraya waktu panas terik dan muka anda kemerah-merahan sebab sunburn, tidak perlu risau sebab Dr.G Aquasis Water Soothing Gel Cream ini boleh bantu kurangkan kerengsaan kulit.

Penat makeup berjam-jam di pagi raya tu, mestilah kita ingin makeup kita tahan lama dan kelihatan sekata kan. Inilah masanya Gosh Primer Plus + Skin Adaptor Anti-Pollution datang sebagai penyelamat! Untuk pengetahuan anda, Gosh Primer ini sesuai untuk semua jenis tona kulit dan akan bagi kulit muka anda tampil lembut, sihat dan glowing!

Ini memang antara foundation kegemaran kami! Senang untuk dibawa kemana sahaja sebab foundation ini jenis stick. Lepas itu, teksturnya yang creamy boleh beralih kepada tekstur powder untuk jadi kemasan matte finish. Nak blend pun mudah sangat dengan berus yang disediakan. Jika anda ingin jadikan concealer dan base sebelum pakai lipstick pun boleh!

Serius cakap, kami memang in love dengan foundation ini. Mengandungi Germany Chamomilla Recutita (Matricaria), ekstrak bunga dan ekstrak rosemary, ia bukan sahaja dapat menutup parut dan bintik-bintik pada muka, tapi dapat kekalkan kelembapan kulit, tahan lama dan jadikan muka anda nampak flawless!

Memang sesuai untuk kegunaan harian anda. Lihatlah hasilnya! Kami pakai kod #02 Natural.

Selalunya apabila makeup, orang akan lebih pentingkan contouring atau highlight dan selalu lupa untuk “baking”. Bagi anda yang tidak tahu, baking ini penting untuk set foundation dan concealer, terutamanya kat bahagian bawah mata. Pilihan kami, mestilah Cyber Color Anti Shine Prime Powder ini.

Bedak ini juga boleh dijadikan sebagai primer, di mana ia akan pudarkan garisan halus, kedutan dan liang pori. Teksturnya yang ringan akan nampakkan makeup anda natural, segar dan tahan lama. Memang flawless lah wajah anda raya ini!

Eyeshadow Cyber Colors Glam Eye Foil ini memang onz! Kesan shimmer dan glitter ini memang boleh buat mata anda nampak menyerlah. Kalau rasa ingin kelihatan glamor-glamor waktu raya nanti, bolehlah mencuba eyeshadow ini. Malah, senang sahaja nak apply, guna jari pun boleh. Tidak payah susah-susah nak blend dengan berus segala.

Kod-kod warna pun memang ngam. Kalau anda rasa ingin kelihatan bold, pilihlah kod #02 Metallic Bronze, kalau ingin kelihatan manis-manis, boleh cuba kod #03 Rose Gold.

Ini adalah eyeshadow palette pertama dari theBalm yang lengkap dengan primer. Bukan satu, tapi dua primer dan ada 9 warna eyeshadow berbeza yang memang pigmented!

Nampak tak itu, calit sikit sahaja sudah lekat. Kami cadangkan sebelum pakai eyeshadow, anda apply dulu primer ini untuk hasil yang gempak dan pemakaian yang tahan lama.

Rasanya tidak lengkap solekan mata anda kalau tiada mascara bukan? Mascara ini penting untuk bagi mata anda nampak stand-out. Kalau tidak pakai eyeshadow, pakai mascara sahaja pun sudah nampak wow! Lepas ini, kalau anda mahu beli mascara, tolonglah beli Anas Ultra Madness Mascara ini sebab memang best teruk!

Sesuai dengan namanya, Anas Ultra Madness Mascara ini memang pakar dalam memanjang, melentik dan melebatkan bulu mata. Paling best, ia direka dengan berus ‘bristles‘ panjang yang mampu meliputi setiap helai bulu mata dalam menghasilkan kelebatan maksima dengan hanya sekali sapuan. Tidak bergumpal langsung. Nampak kemas dan cantik!

Hanya 1 produk, tapi anda akan dapat 4 warna. Kami memang minat betul dengan highlight Gosh Strobe ‘N Glow ini. Kod #002 untuk highlighter ini datang dengan empat gabungan warna serba glamor iaitu warna holografik putih merah jambu, dua warna shiny coral dan satu lagi warna matte merah jambu tua.

Tengok pun tahu, tekstur Gosh Strobe ‘N Glow ini lembut dan creamy. Bukan sekadar highlighter, tapi kalauanda mahu jadikan eyeshadow dan blusher pun boleh. Senang mahu bawa bila balik kampung.

Ini satu lagi highlighter yang kami highly recommend! Senang cerita, kalau anda apply sahaja Gosh Lumi Drops Illuminating Highlighter ini, sebatu jauhnya orang sudah boleh lihat anda. Tekstur dia walaupun creamy tapi tidak melekit dan tidak nampak over.  Kiranya on-pointlah!

Lagi satu tips, kalau anda ingin glowing satu wajah, anda boleh drop kan satu titik Gosh Lumi Drops Illuminating Highlighter dalam foundation. Pasti anda akan glowing hari raya nanti.

Lepas sudah siap pakai foundation, eyeshadow, highlighter semua, akhir sekali mestilah kena sempurnakan makeup anda dengan lipstick! Sekarang ini, trend makeup matte tengah in! Kami ingin kongsi dengan anda lipmatte yang kami suka!

ARTDECO Full Matte ini mempunyai tekstur yang lembut dan sangat pigmented! Lepas itu, ia cepat kering menjadi kemasan matte dan tahan lama. Tapi, ia takkan keringkan bibir anda.

Akhir sekali, sempurnakan wajah anda dengan lipgloss! Untuk pengetahuan anda, Color Combos Be You Lipgloss ini adalah matte tau. Tapi ia sangat lembut dan selesa dipakai. Sesuai kalau anda mahu pakai bila-bila masa pun sebab ia tidak mengeringkan bibir dan tahan lama.

Yang penting, ia diformulasikan untuk mengekalkan kelembapan pada bibir anda dan tidak mengandungi paraben. Selamat!

Kulit sudah cantik, makeup sudah on-point, mestilah kena wangi-wangi! Kami ingin perkenalkan kepada anda perfume yang memang wangi dan berbau mewah! Marina De Bourbon Crystal Rose EDP ini adalah wangian dari Perancis dan dicipta di Paris.

Untuk pengetahuan anda, duta wangian ini adalah Princess Marina de Bourbon Parme. Memang kalau anda sembur sahaja perfume ini, mesti orang tertanya-tanya perfume jenama apa yang anda pakai ini sebab bau dia memang mewah, klasik dan elegan.

Produk-produk awesome yang kami sudah berkongsi dengan anda ini semuanya ada di SASA. Kat SASA ini segala jenis produk kecantikan, alat kosmetik dan barangan penjagaan diri ada. Kalau masuk SASA gerenti anda akan rambang mata dan rasa ingin beli semua!

Yang penting, semua barangan di SASA adalah original! Yelah, cantik-cantik jugak, tapi kena sayang muka dan elakkan dari membeli produk tiruan dan tiada kelulusan KKM. Nanti, kulit muka rosak, menangis pun sudah tidak berguna. Bab harga jangan risau, sebab SASA selalu buat promosi.

Jika anda ingin kelihatan cantik berseri dan meletop raya ini, pastikan anda mencuba produk-produk yang kami sudah review ini. Confirm andalah yang paling vogue raya nanti!

Untuk lebih banyak update tentang promosi, diskaun dan produk terbaru, anda jangan lupa layari laman web SASA hari ini juga!


Bagaimana Untuk Mengurangkan Storan Smartphone Sambil Menyimpan ‘Selfie’ Raya Anda

Salam Syawal buat semua pembaca Vocket dan masih terlambat rasanya untuk kami mengucapkan Selamat Hari Raya. Bagaimanakah kemeriahan Hari Raya anda pada tahun ini? Pasti ramai yang segak bergaya dengan pakaian serba baru.

Buat golongan muda pastinya masing-masing tidak melepaskan peluang untuk berswafoto dan bergambar dengan gaya masing-masing untuk dimuat naik di Instagram.

Memandangkan kini ramai yang lebih selesa bergambar menggunakan smartphone, kami ingin berkongsi kepada salah satu tips untuk mengurangkan storan smartphone tanpa perlu membuang gambar-gambar raya anda.

Salah satu cara termudah untuk menyimpan gambar Raya anda adalah menggunakan ‘cloud storage’. Buat anda yang pertama kali mendengar mengenai terma ini, cloud storage merupakan servis dimana aplikasi ini akan menyimpan gambar anda secara maya.

Apa yang lebih baik, anda boleh mula menyimpan di cloud storage secara percuma. Jimat ruang storan di smartphone anda.

Sebagai permulaan, kami cadangkan anda untuk mula menggunakan aplikasi Dropbox dan Google Drive. Dua aplikasi yang kami cadangkan ini dipilih berdasarkan cara penggunaannya yang sangat mudah. Anda hanya perlu tekan pada butang upload atau ‘+’ dan pilih gambar yang ingin anda muat naik.

Kedua-dua aplikasi ini juga tersedia di Android, iOS dan juga di desktop.

Setakat ini pelbagai aplikasi yang menunjukkan ianya selamat untuk digunakan. Setidaknya tidak mudah untuk diakses sewenang- wenangnya oleh orang awam.

Untuk pengetahuan anda, anda mampu menyimpan gambar di cloud storage sehingga 80 GB menggunakan pelbagai aplikasi yang tersedia secara percuma. Anda boleh ikuti tips ini untuk dapatkan akses 30 GB percuma dan 50 GB lagi menggunakan servis daripada MEGA.

Dalam erti kata lain, menyimpan gambar selfie atau #OOTD anda sebanyak 1000-2000 gambar bukan lagi suatu masalah besar.

Sekian sahaja tips pada kami pada kali ini. Sekiranya anda sudah lama menggunakan servis cloud storage serta mahukan ruang storan yang lebih banyak, perbandingan harga diantara servis cloud storage ini mungkin lebih sesuai buat anda.


Bagaimana Untuk Terbang Murah Dan Travel Sendiri Cara Bajet Ke Iceland

Nota Editor: Tip ke Iceland ini telah dikongsikan oleh Missz Nur di Facebook beliau. Kami kongsikan semula di sini dengan izin daripada penulis. Semoga ia dapat membantu anda yang sedang meracang untuk travel ke negara yang kaya dengan kecantikan alam semulajadi ini.

Ini ialah 2 soalan yg semakin kerap masuk ke dalam inbox Facebook saya setelah meledaknya demam movie Dilwale.

Sejujurnya dengan ilmu dan pengalaman yang hanya secebis saya rasa amat kerdil untuk menjawab soalan-soalan mengenai negara yang kini menjadi impian ramai traveller untuk jejaki ini.

Ramai traveller lain telah berkongsi info di alam maya mengenai tips untuk ke sana dan saya yakin ramai yang semakin berkobar-kobar ingin pergi.

Apa yang saya dapat katakan, anda tak kan menyesal bila sampai ke sana dengan hamparan keindahan alam semulajadi yang sangat memukau. SubhanAllah indah sungguh ciptaanNYA.

Bagi yang telah inbox di PM saya bertanyakan mengenai 2 soalan favourite ini, saya telah berjanji untuk menjawab dua soalan ini untuk memudahkan anda merancang perjalanan dan kewangan.

Baca: HotelsCombined Dedah 7 Hotel Unik Dan Menarik Untuk Pemburu Aurora Borealis

Kereta kami sepanjang di sana. Kos utk sewa Prado disini ialah RM 3,000 untuk 5 hari.

View di Jokusarlon Glacier Lagoon, South Iceland.

Lihatlah betapa kecilnya kereta berbanding banjaran yang berdiri gah.

Foss a Sidu. Pemandangan yang sungguh luar biasa. Air terjun belakang rumah je.

Apa yang saya kongsikan hanyalah berdasarkan pengalaman saya dan kawan-kawan yang telah ke sana pada October 2014.

Kami berlima tidak menggunakan mana-mana pakej pelancongan untuk semua trip kami. Perjalanan ini semuanya dirancang sendiri. Semoga anda beroleh manfaat dengan perkongsian ini.

1. Untuk pengetahuan sahabat-sahabat traveller, dari Malaysia tiada penerbangan terus untuk ke Iceland. Anda perlu terbang ke negara-negara di Eropah dan seterusnya mencari penerbangan yang menawarkan laluan ke Keflavik International Airport, Iceland.

2. Jika anda membuat carian semakan tiket contohnya melalui Skyscanner untuk Kuala-Lumpur – Keflavik, hasil carian akan menunjukkan harga kos penerbangan ke sana dengan menggunakan KLM ialah sekitar RM 3500 -RM4,000 untuk pergi dan balik.

Penerbangan dari Kuala Lumpur dengan mengggunakan KLM akan transit terlebih dahulu di Amsterdam dan seterusnya menggunakan IcelandAir ke Keflavik, Iceland.

10 Jan 2014 beli tiket.Tarikh ni sebenarnya kami ke Mabul. Disebabkan risau terlepas tiket murah ni, kami tumpang office Seahorse Sipadan di Tawau.

Tumpang pinjam komputer diorang utk beli tiket sebelum kami ke naik boat ke pulau selama 3 hari. Gigih sungguh rasa masa tu.

Satu tip penting, jika anda menggunakan Qatar Airline, sila pilih transit yang lebih dari 7 jam. Anda boleh join FREE CITY TOUR 3 jam di Doha. Tak perlu bayar visa.

Pemandangan menarik di Gulfoss Waterfalls.

Ini merupakan kawasan pancutan air panas yang terbentuk sejak ribuan tahun dulu. Geyser strokkur ini memancutkan airnya yang sepanas 120 darjah setiap 5-10 minit dan ketinggian pancutan boleh mencecah 30 meter.

Di sekeliling geyser ini geyser-geyser kecil. Di sini anda akan melihat banyak kepulan-kepulan asap atau wap putih di sepanjang jalan.

3. Ramai kawan traveller yang bertanya berapa kos kami untuk ke Iceland dari Malaysia. Adakah kos tiket penerbangan mencecah RM4,000? Saya tak dapat jawab dengan tepat soalan itu sebab soalan spesifik yang ditanyakan ialah kos untuk ke Iceland.

4. Buat pengetahuan, kos tiket penerbangan saya dan kawan-kawan saya jauh lebih murah daripada itu.

Tiket kami hanya berjumlah RM 2,962 untuk pergi balik bagi penerbangan dari Malaysia untuk menjejaki 5 negara iaitu Qatar, Switzerland, Iceland, Scotland & The Netherlands.

5. Kami membeli tiket lebih kurang 9 bulan awal dan hari ini iaitu 10.1.2016 ialah genap 2 tahun tarikh kami membeli tiket ke Eropah untuk trip ini.

Mudah untuk saya ingat tarikh ini, sebab kami membeli tiket pada 10.1.2014 dan kami terbang pada 1.10.2014.

6. Trip ni selama 2 minggu iaitu dari 1-14.10.2014 dan misi utama kami ialah ke Iceland iaitu selama 6H5M untuk menjejak cahaya Aurora Borealis.

Pada awal tahun banyak promosi dari pelbagai airlines dan kami berjaya mendapatkan tiket Qatar Airlines dari KUL-Geneva-KUL dengan harga RM1,988 sahaja.

Banyak pilihan destinasi untuk terbang murah ke Iceland

7. Untuk ke Iceland kami terbang melalui Basel, Switzerland ke Keflavik, Iceland dengan menggunakan Easyjet Switzerland dan tempoh penerbangan ialah kira-kira 4 jam. Harga tiket dari Swiss ke Iceland ialah CHF 90.53= RM 347.

8. Bagi penerbangan pulang pula kami memilih laluan Keflavík, Iceland – Edinburgh, Scotland iaitu kira-kira 2 jam penerbangan dengan harga tiket EU 46.72 = RM219 sahaja.

Oleh itu jumlah kos tiket penerbangan kami untuk masuk dan keluar dari Iceland ialah RM566.

9. Untuk terbang dengan kos murah saya cadangkan anda menggunakan low cost carrier Easyjet. Saya senaraikan juga antara low cost carrier lain yang turut menyediakan laluan ke Iceland untuk rujukan kawan-kawan traveller.

1. Ini lagi satu soalan favourite yang sering ditanyakan. Saya telah sediakan list yang terperinci kos kami disana. Ini ialah kos sebenar berdasarkan statement credit card.

Kos makan takde sangat, kami beli salmon dan sayur dan memasak sendiri di sana.

Total cost RM2304 (ground cost RM1739 + Easyjet flight RM565)

2. Jumlah kasar bagi ground cost yang kami belanjakan bagi trip Iceland 6D5N ialah RM 1,739 seorang yang meliputi kos penginapan, kos sewa kereta Toyota Landcruiser Prado selama 5 hari, minyak dan Private Tour Superjeep Aurora.

3. Kami tidak menggunakan perkhimatan travel tour di sana selain untuk menjejak aurora pada malam terakhir.

Tempat yang kami jejaki ialah Golden Circle -Phingvelir National Park, Geysir , Gulfoss, Kerio, Seljalandfoss, Jokulsarlon Iceberg Lagoon dan Skogafoss.

4. Kos ini boleh dijimatkan lagi, terpulang dengan bagaimana cara anda travel.

Contohnya untuk menjejak aurora ada pilihan yang lebih murah iaitu dengan menggunakan bus tour.

Baca: 8 Fakta Menarik Tentang Aurora Borealis Yang Mungkin Anda Belum Tahu

5. Kami memilih untuk menggunakan Private Tour menggunakan Super Jeep di mana kami dibawa naik ke banjaran gunung untuk menunggu aurora dan pada masa yang sama menikmati pemandangan bandar Reykjavik dari atas.

6. Untuk lebih jimat anda boleh cari sendiri cahaya aurora dengan kereta sewa anda. Terdapat pro dan kontra bergantung kepada pilihan masing-masing.

7. Selain itu pemilihan kereta sewa, menggunakan kereta sedan atau kompak adalah lebih murah dan juga tidak menjadi masalah jika anda bukan pergi ketika peak winter.

Cahaya yang kami tunggu akhirnya memunculkan diri pada malam terakhir kami disini. Alhamdullilah. No words can describe perasaaan masa tu.

Kami naik ke puncak ini menggunakan Super Jeep. Private tour yang hanya membawa kami berlima sahaja. Kami dapat melihat keindahan bandar Reykjavik dari atas pergunungan.

Harga diesel di Iceland. Iceland menggunakan matawang Iceland Kroner

Pemandangan indah gunung ganang di sepanjang jalan di Reykjavík, Iceland.

Kami bermalam di Cottage ini untuk semalam.

Salah satu kawah gunung berapi yang ada kat sini. Ini di Kerio Crater.

8. Kos minyak di Iceland berubah-berubah bagi setiap tempat. Untuk travel di Iceland SANGAT DISARANKAN UNTUK MEMANDU SENDIRI buat road trip.

Terpaksa guna huruf besar, nak bagitau betapa seronoknya menjelajah bumi Iceland tanpa terikat dengan mana-mana tour.

9. Lesen memandu Malaysia boleh digunakan di sana, dan pemanduan ialah disebelah kiri. Kami tidak menjelajlah satu pulau Iceland, kami hanya menjelajah dari Reykjavik hingga ke South Iceland sahaja. Bagi peminat Dilwale, pembikinan klip Gerua adalah di South Iceland.

Semoga info ini boleh membantu kawan-kawan traveller. Banyak yang nak dikongsikan tapi takut makin caca merba jadinya.

To those who can dream, there is no such place as far away.

Baca lagi: 10 Tip Travel Ke Lokasi Indah Dalam Filem Dilwale Di Iceland

LIKE dan FOLLOW Vocket di Facebook serta Instagram


Bagaimana Vans Bantu Pelukis Dari Kuala Pilah Ini Tempa Nama Di Peringkat Antarabangsa

Ianya satu inisiatif yang baik daripada Vans untuk mencungkil bakat baharu dari serata Asia. Menerusi House Of Vans, artis dan pelukis dari negara Asia berpeluang untuk berkongsi karya mereka kepada dunia.

Kide Baharudin yang berasal dari Kuala Pilah melihat pertandingan Vans Asia Custom Culture sebagai satu medium untuk berkongsi karyanya kepada dunia. “Kide adalah salah seorang finalis Asia Custom Culture tahun lalu dan gaya ilustrasi beliau juga sangat vibrant, energetik dan selari dengan semangat Off The Wall,” kata Justice Lee, direktor kreatif Vans APAC.

“Setiap rekaan saya akan mulakan dengan random sketches dan research terlebih dahulu. Idea juga datang dari buku, internent dan tempat yang saya pernah pergi. Jadi setiap idea itu akan datang dan menjadi satu cerita. Saya juga suka untuk tambah elemen humor serta elemen tempatan dan sejarah dalam karya saya,” kata Kide.

House Of Vans akan berlangsung di Kuala Lumpur hujung minggu ini. Jadi sekiranya anda mahu bertemu secara dekat dengan Kide serta beberapa skateboarders ternama negara, bolehlah ke House Of Vans. Butiran aktiviti dan lokasi anda boleh dapat di sini. Terus berkarya Kide!

Vans invites expressive creators across the region to join the #Houseofvans celebrations and share their creativities in forms of action sports, art, music and street culture. Kuala Pilah 🇲🇾 grown artist, @kidebaharudin collaborates with Vans to unfold the story of House of Vans through his artwork and perception towards Asia. Come and experience House Of Vans next week on 7th – 9th September and meet other expressive creators that we have curated specially for you! For more information on #houseofvanskl , visit bit.ly/hovkl2018 (link at bio)

A post shared by  Vans Malaysia (@vansmyofficial) on Aug 30, 2018 at 3:56am PDT


Bagaimana Startup Digital Media Ini Menjadi Trendsetter Dan Mengubah Pemikiran Masyarakat

Pada tahun 2014 ke belakang, apabila diimbas kembali pada waktu itu tiada media yang memfokuskan kepada niche kisah positif dan inspirasi. Pada ketika itulah, satu startup digital media telah ditubuhkan untuk membawa mesej positif kepada sasaran pembaca mereka.

Kemunculan laman web ini di waktu itu adalah di tengah-tengah blog dan laman web besar lain yang gah dengan 5 juta Facebook Likes dan memaparkan pelbagai cerita menarik.

Meskipun begitu, strategi menggunakan tajuk yang ‘catchy’, jalan cerita menarik dan bersifat positif serta memberi inspirasi menjadi tarikan dan menjadikan laman web ini disukai ramai. Sejak itu laman web ini bergerak dan membesar dengan pantas sebagai ‘startup digital media’ mesra pengguna.

Sehingga kini sudah 2 tahun ia beroperasi serta berdiri di tempat yang tersendiri sehingga turut menjadi ikutan beberapa laman web bersifat startup digital media yang lain termasuk yang telah bertapak lama di dalam industri ini.

Laman web yang saya maksudkan itu adalah TheVocket.com yang anda sedang layari ini.

Mengimbas kembali bagaimana Vocket terbina, berikut sebahagian catatan oleh pengasas Vocket, Tuan Mohd Fazreen;

1 Julai 2014, saya memulakan laman web The Vocket untuk memberi pendedahan kepada 10 orang yang mengikuti saya di Facebook tentang ‘digital publishing’. Itu lah idea asalnya.

Tidak pernah terlintas dan tidak pernah ada dalam perancangan hidup saya untuk membina Vocket seperti yang anda lihat sekarang. Walaupun sebelum ini sudah banyak web yang saya buat baik untuk pasaran luar negara mahupun dalam negara.

Apa yang ada cumalah untuk memberi knowledge kepada 10 orang ini tentang dunia digital media. In fact domain thevocket.com itu sudah dibeli lebih awal sebelum munculnya idea untuk berkongsi knowledge tersebut.

Jika disorot kembali bagaimana orang-orang dahulu berjuang mengubah masyarakat, salah satu caranya adalah dengan menulis sepertimana yang telah dilakukan oleh golongan muda di zaman tersebut.

Dan inilah juga yang sedang kami di Vocket usahakan. Cuba mengubah masyarakat agar menjadi lebih positif serta mempunyai halatuju dalam hidup dengan cara menyediakan konten menarik, memberi impak positif serta berinspirasi melalui ‘story telling’.

Pernah satu ketika masyarakat di negara ini (khususnya pembaca bahan bacaan berbahasa Melayu) lebih meminati buku kisah-kisah tahyul, cerita dalam kain, kisah gosip dan bahan bacaan yang tidak membina minda.

Namun kini dapat dilihat masyarakat semakin gemar membaca kisah inspirasi, panduan bisnes dan keusahawanan serta tip-tip travel.

Bagi kami di Vocket, ini adalah satu perkembangan positif yang menggembirakan. Apatah lagi Vocket merupakan antara yang terawal mempopularkan kisah inspirasi daripada travel dan pengembaraan.

Selain daripada itu, Vocket juga menjadi ruang bagi mereka yang mempunyai bakat terpendam untuk menulis dan menyampaikan suara mereka secara positif.

Kami sedar tidak semua mampu menulis setiap hari. Tapi ada ketikanya anda ingin berkongsi kisah jatuh bangun hidup anda agar dapat dijadikan panduan dan teladan kepada insan lain.

Atau anda ingin berkongsi kisah positif tentang insan di sekeliling yang telah berjaya membuatkan anda melihat dunia dari sudut yang berbeza. Dan Vocket adalah antara tempatnya untuk anda menyampaikan mesej tersebut.

Namun itu tidaklah bermakna kami para editor dan curator langsung tidak menulis. Meskipun menerima sumbangan penulisan daripada pembaca dan audience, kami tetap menulis dan berkongsi maklumat daripada sudut pandang kami.

Antaranya pengasas Vocket,  Tuan Mohd Fazreen membicarakan tentang isu golongan muda yang ingin berhenti belajar atas alasan mahu berbisnes.

Melalui artikel Nasihat Jujur Usahawan Ini Tentang Berhenti Belajar Untuk Berniaga, beliau memberikan pandangan tentang pentingnya menamatkan pengajian dan mempunyai hala tuju dalam hidup.

Puan Nurulwahida pula pernah mengupas tentang perebutan Laut China Selatan dan ancaman yang diberikan oleh China kepada Malaysia melalui artikel Respon Malaysia Terhadap Pencerobohan China Di Laut China Selatan.

Begitu juga dengan editor Cik Diyana yang berkongsi kisah inspirasi tentang wanita berhati waja dan banyak menyumbang kepada masyarakat di artikel 5 Perkara Tentang Dr Harlina Halizah Yang Anda Patut Tahu.

Dan saya sendiri pula berkongsi tips dan trick bagaimana menjimatkan kos perbelanjaan sewaktu travel melalui artikel 20 Cara Saya Berjimat Sewaktu Travel Di New Zealand.

Kami juga berjaya mengetengahkan kisah-kisah yang berkisar di dalam masyarakat kita yang kelihatan biasa-biasa tapi mempunyai sudut inspirasi tersendiri.

Antaranya kisah inspirasi keusahawanan yang ditulis oleh editor Puan Nurulwahida tentang usahawan wanita yang pernah bekerja di KFC berjaya membangunkan perniagaan beliau sehingga mempunyai 1500 ejen dan bagaimana pemilik sebuah syarikat sewa kereta berjaya mengembangkan perniagaan daripada hanya memiliki 1 kepada 1100 buah kereta.

Editor Cik Diyana yang gemar menulis isu-isu berat pernah menyentuh tentang kemelut yang melanda Greece yang kehabisan wang tunai dan apa yang rakyat Malaysia perlu tahu tentang isu ini, juga bagaimana seorang guru yang bercita-cita tinggi nekad meninggalkan kerjaya beliau untuk menjadi usahawan.

Kisah inspirasi travel juga tak kurang mendapat sambutan daripada pembaca kami. Antaranya pendedahan tentang risiko besar yang ramai pengembara ambil ringan sewaktu mengembara serta kisah menyentuh hati persahabatan 3 pemuda yang berbasikal dari London ke Malaysia dengan seekor anjing bernama Ohrid.

Di atas adalah sedikit kisah bagaimana Vocket menjadi ‘influencer’. Dan apa yang saya kongsikan di sini hanyalah sebahagian kecil daripada apa yang telah kami lakukan di Vocket.

Bagaimana Vocket sebagai ‘startup digital media’ yang menyediakan konten positif mengorak langkah dan bertapak sehingga mempunyai pengaruhnya yang tersendiri adalah sesuatu yang menarik untuk dikongsikan.

Untuk itu Puan Nurulwahida Othman yang merupakan editor merangkap pengasas bersama Vocket, bakal berkongsi di VocketTalk 2016 yang akan diadakan pada 12 Nov 2016 ini tentang bagaimana start up seperti kami berkembang sehingga menjadi ‘influencer’.

Bercakap tentang Puan Nurulwahida (kami memanggil beliau Puan Wida), mengenali beliau secara dekat sebagai rakan sepasukan, ingin saya kongsikan sedikit tentang wanita yang pada dasarnya kelihatan lemah lembut tetapi berpendirian tegas ini.

Pernah bekerja di bahagian IT di Shell, graduan daripada Universiti Islam Antarabangsa ini bermula di Vocket secara sambilan sewaktu beliau masih bekerja.

Selepas 8 tahun bersama Shell, beliau akhirnya mengambil keputusan untuk meninggalkan syarikat multi nasional ini dan bekerja dari rumah.

Selain daripada itu sebelum menyertai Vocket, Puan Nurulwahida juga aktif dalam pelaburan hartanah dan memiliki pengetahuan serta pengalaman yang agak mendalam dalam bidang ini.

Namun beliau lebih gemar bersikap low profile tentang pelaburan hartanah (habis lah saya kena marah kerana dedahkan hal ini. Haha).

Menurut Puan Nurulwahida, beliau banyak belajar tentang bisnes setelah menyertai Vocket. Melihat bagaimana keputusan-keputusan bisnes diambil, pengambilan staf, kerjasama dalam tim, dan kerjasama luar tim, merupakan antara perkara-perkara baru beliau pelajari semasa menggerakkan startup dalam kumpulan secara remote.

Jika anda ingin belajar bagaimana story telling bukan hanya mampu mengubah masyarakat tetapi juga membawa Vocket sebagai jenama yang anda lihat hari ini, sertai VocketTalk 2016 dengan mendaftar di link ini.

Selain daripada Puan Nurulwahida, turut berkongsi pentas VocketTalk 2016 yang akan diadakan nanti ialah pengasas Benang Hijau iaitu Puan Fadzilah Mamat. Beliau pernah berkongsi bagaimana Benang Hijau berkembang sehingga memiliki 18 butik seluruh negara.


Bagaimana Wanita Ini Buat Panel Kayu Dinding Wainscoting Sendiri Secara DIY

Nota Editor: Kami amat teruja untuk membaca penulisan dan menemubual Puan Masita Rose Ibrahim yang berbakat dalam seni menghias dan dekorasi rumah. Siapa sangka seorang wanita boleh membuat panel kayu wainscoting atau wall moulding sendiri secara DIY. Kami amat seronok berbual-bual dengan beliau, dan mengetahui keterujaan beliau dalam mencantikkan rumah.

Wainscoting atau wall moulding atau lebih dikenali sebagai panel kayu di Malaysia merupakan suatu perkara yang biasa di luar negara tetapi masih belum digunakan secara meluas di Malaysia. Panel kayu ini kelihatan amat kemas dan cantik apabila digandingkan dengan cat atau kertas dinding. Panel kayu ini amat sesuai bagi mereka yang menyukai dekorasi gaya Inggeris, tetapi dengan daya kreatif, ia juga sesuai digunakan dalam rumah dengan tema moden.

Ikuti penulisan Puan Masita di bawah, semoga anda juga dapat melakukan wainscoting anda sendiri di rumah:

Ramai rupanya yang minat nak tahu tentang wainscoting. Saya terangkan cara mudah. Pertamanya, kita semua kena tahu serba sedikit bagaimana hendak buat. Google DIY wainscoting untuk dapatkan gambaran. Apabila rasa yakin, baru mula cari barang-barang.

Barang-barang yang diperlukan:

1. Kayu skirting

3. Rangka kayu atau frame (boleh pilih saiz dan design yang diminati di kedai hardware atau di kedai aksesori perabot) – tak banyak kedai hardware jual kayu-kayu molding ini, kena rajin cari.

6. Jigsaw (untuk potong kayu 45°) – kena tepat 45°, kalau tidak, susah mahu cantumkan jadi kotak.

Soalan: Adakah mould ditampal terus ke dinding?

Kos untuk projek ini adalah seperti berikut:

Keseluruhan kos adalah hampir RM1000, meliputi barangan di atas, serta barangan-barangan lain seperti cat, paku, kertas pasir, wood putty dan lain-lain.

Soalan: Berapa lama jangkamasa projek ini?

Satu dinding boleh siap dalam satu hari sahaja, dengan syarat kayu sudah sedia dipotong mengikut ukuran dan 45°. Proses pasang sehari suntuk. Maknanya kayu kayan sudah siap dipotong awal-awal.

Terima kasih kami ucapkan kepada Puan Masita Rose kerana sudi meluangkan masa untuk temubual ini.

LIKE dan FOLLOW Vocket di Facebook serta Instagram